
[bookmark: _Toc227068361]МЕТОДИЧЕСКИ БЕЛЕЖКИ
Годишният доклад за дейността на Държавна агенция „Национална сигурност” (ДАНС) през 2025 г. е изготвен в изпълнение на разпоредбите на чл. 22, ал. 5 от Закона за управление и функциониране на системата за защита на националната сигурност (ЗУФСЗНС).
При разработването му са отчетени:
– нормативната база, регламентираща дейността на ДАНС;
– Актуализираната стратегия за национална сигурност на Република България[footnoteRef:1]; [1:  Приета с Решение на Народното събрание на Република България от 14.03.2018 г., обн. ДВ, бр. 26 от 23.03.2018 г. ] 

– националните интереси, приоритети и задачи, определени съгласно чл. 5 от ЗУФСЗНС; 
– плановите и организационните документи, определящи ангажименти на ДАНС като елемент от системата за защита на националната и колективната сигурност на Европейския съюз (ЕС) и НАТО;
– добрите практики при изготвяне на подобни доклади през годините.

Използваната в доклада информация и оценките касаят събития, процеси и действия през 2025 г. и не отчитат развития през 
2026 г.! 

1. [bookmark: _Toc220413126][bookmark: _Toc220413184][bookmark: _Toc227068363]Чужди държавни интереси и дейност на специални служби срещу България

[bookmark: _Toc227068364]1. Среда на сигурност
През 2025 г. множеството конфликти и ерозията на базирания на правото международен ред продължават да дестабилизират външната среда на сигурност, предпоставяйки значителна непредвидимост и волатилност занапред. На фона на неспиращата война в Украйна се отчита нарастване на напрежението в Черно море и периодични военни ескалации в Близкия изток, Африка, Централна и Източна Азия. Различните концепции за промяна на европейската архитектура за сигурност налагат политики за развитие на стратегическа автономност на Европейския съюз, особено по отношение на отбраната и веригите за доставки на критични суровини. 
През 2025 г. целите на Руската федерация остават  подобряване на позициите ѝ в преговорите за мир с Украйна, редуциране на западната подкрепа за Киев, намаляване на негативите от увеличаващите се санкции, използване на наличните и създаване на нови съюзи за стратегически баланс. За реализирането им продължава да се използва разгърнат хибриден инструментариум, включващ дипломация, заплахи от използване на ядрено оръжие, военно сътрудничество и паравоенни структури, икономически и енергийни зависимости, разузнавателни операции, информационни кампании, вектори от спектъра на „меката сила“ и др. Нараства интензивността на опитите за действия с подривен и саботажен характер, както и на деструктивните кибератаки, операциите на „сенчестия“ флот и навлизанията на летателни средства във въздушното пространство на европейски държави и над зони на стратегически обекти.   
През 2025 г. Западните Балкани остават зона на нестабилност с негативни проекции върху европейската интеграция на региона. Основните дестабилизиращи фактори са зловредните хибридни операции, интензифицирането на крайния национализъм, отстъпленията от принципите на демокрация и върховенство на закона, нарушаването на принципите на добросъседство и постигнатите договорености, действието на организираната престъпност и корупцията, както и на радикализация сред части от населението. Продължават да се наблюдават негативни проекции върху български общности в държави от региона, изразяващи се в дискриминация и престъпления от омраза, прилагане на административен натиск, възпрепятстване дейността на техните организации, информационни операции с антибългарски характер, опити за заличаване на българско културно-историческо наследство и за манипулиране на историята и др.
Продължава дестабилизацията на значими за европейската и националната сигурност региони, в т.ч. Близкия изток, Северна и Централна Африка, Централна и Източна Азия. Хроничната нестабилност през 2025 г. се подхранва от: трайните междудържавни, етнически и религиозни напрежения; конкурентните амбиции на глобални и регионални фактори за влияние и достъп до ресурси; терористичната активност; климатичните промени, деградиращи околната среда и продоволствената сигурност; миграционните процеси, подсилвани от ендемични политически, социални и икономически проблеми и неотговарящ на условията на живот демографски растеж. 
През 2025 г. България остава обект на въздействие от редица хибридни актьори. Подходите им са насочени към: влияние върху външнополитически позиции и процеса на вземане на решения; намаляване на кохезията в обществото и подмяна идентичността на групи от населението; манипулиране на обществени нагласи и възприятия; създаване и поддържане на зависимости в различни сфери и др. 
Активността на чужди специални служби у нас се запазва на устойчиво високи нива, което се обуславя от предизвикателствата по отношение на сигурността в региона на Черно море и Западните Балкани и от съюзническите ни ангажименти в рамките на Европейския съюз и НАТО. Няма съществена промяна в целите им – придобиване на информация и създаване на позиции на влияние в централни и местни власти, религиозни, културни, научни и образователни институции, медии, неправителствени организации, предприятия от стратегически икономически сектори и др. Интерес за чуждите специални служби представляват българските външнополитически позиции, в т.ч. ангажименти на страната ни, произтичащи от членството в НАТО и Европейския съюз, отношенията ни с конкретни страни, вътрешнополитическата динамика, процесите във военната, икономическата, социалната, образователната и културната сфера, развитията сред определени землячески общности на наша територия и при българските общности зад граница.
[bookmark: _Toc227068365]2. Мерки за противодействие на рисковете и заплахите[footnoteRef:2] [2:  При посочване на извършените действия са отчетени разпоредбите на Закона за защита на класифицираната информация, чл. 198 от Наказателно-процесуалния кодекс, както и всички съображения, касаещи защитата на оперативни способи и средства, в т.ч. на информация, текущи операции и интереси във връзка с взаимодействието с български и чужди специални служби.] 

За противодействие на чуждите специални служби в усложнената външна среда на сигурност през 2025 г. ДАНС е работила самостоятелно и във взаимодействие със съюзниците в Европейския съюз и НАТО и партньорски държави. Резултатите през отчетния период затвърждават позицията на Агенцията като способен, надежден и търсен партньор за идентифициране на вектори на заплаха, споделяне на информация и провеждане на съвместни контраразузнавателни операции. 
През 2025 г. ДАНС е прилагала пълния комплекс от законово установените способи, методи и средства и е осъществявала системен мониторинг на традиционни заплахи за националната сигурност и субектите, свързани с тях. Въз основа на придобитата информация са откроени конкретните предизвикателства, рискове и заплахи и са планирани и осъществявани мерки за противодействие, в т.ч. в рамките на активно междуинституционално и международно взаимодействие. 
В изпълнение на информационната си функция ДАНС своевременно е предоставяла качествени разузнавателни продукти за ситуационно осведомяване и ранно сигнализиране на висшите органи на държавна власт и на отделни български институции за развития и действия с потенциално негативни отражения върху националната среда на сигурност, външнополитическите взаимоотношения и ангажиментите на българската държава в различни международни организации и форуми. 
С цел превенция през 2025 г. са осъществявани мероприятия, заложени в „Програмата на ДАНС за подобряване нивото на осведоменост и осъзнатост за рискове и заплахи, произхождащи от дейността на чужди специални служби на територията на Република България“[footnoteRef:3]. Проведени са общо 93 обучения на над 2360 служители от различни органи на централната и местната власт, стратегически обекти и други идентифицирани таргет-групи, представляващи потенциален разузнавателен интерес за чужди специални служби. Разширен е териториалният обхват на организираните брифинги. Механизмът остава сред приоритетите и за 2026 г. предвид отчетените ползи за осведомеността на служителите на институциите и за Агенцията.  [3:  Програмата е разработена от ДАНС през 2023 г. ] 

Като конкретни резултати през 2025 г. при противодействието на чуждите специални служби може да бъде посочено пресичането на дейността на:
– 1 руски гражданин заради действия срещу интересите и националната сигурност на Република България. Със заповед на председателя на ДАНС за срок от 5 години са му наложени принудителни административни мерки „експулсиране“, „отнемане правото на пребиваване в Република България“ и „забрана за влизане и пребиваване на територията на държавите – членки на Европейския съюз“. По същия казус на още 1 руски гражданин са наложени за срок от 5 години принудителни административни мерки „отнемане правото на пребиваване в Република България“ и „забрана за влизане и пребиваване на територията на държавите – членки на Европейския съюз“;
– 1 руски гражданин за съпричастност към руските специални служби. Със заповед на председателя на ДАНС за срок от 5 години са му наложени принудителни административни мерки „експулсиране“, „отнемане правото на пребиваване в Република България“ и „забрана за влизане и пребиваване на територията на държавите – членки на Европейския съюз“;
– 6 чужди граждани заради действия, представляващи опасност за икономическата и финансовата сигурност на Република България. Със заповед на председателя на ДАНС за срок от 5 години са им наложени принудителни административни мерки „експулсиране“, „отнемане правото на пребиваване в Република България“ и „забрана за влизане и пребиваване на територията на държавите – членки на Европейския съюз“;
– 2 чужди граждани за дейност, създаваща заплахи за националната сигурност. Със заповед на председателя на ДАНС за срок от 5 години са им наложени принудителни административни мерки „забрана за влизане и пребиваване на територията на държавите – членки на Европейския съюз“;
· 3 чужди граждани за дейност, създаваща заплахи за националната сигурност. По предложение на ДАНС лицата са включени в информационния масив на нежеланите в страната чужденци[footnoteRef:4] за срок от 10 години; [4:  На основание чл. 21а, ал. 1 от Закона за чужденците в Република България.] 

· 1 чужд гражданин за дейност в полза на чужди специални служби. По предложение на Агенцията лицето е включено в информационния масив за нежеланите в страната чужденци за срок от 10 години;
· 2 чужди граждани за подпомагане на руската военна индустрия чрез доставки, използвани от Русия във войната с Украйна. Вследствие на подадена от ДАНС информация е отнет статутът им на пребиваване в България;
· 1 български гражданин за присъединяване към руските въоръжени сили в Украйна. По информация на ДАНС е образувана проверка от Софийската градска прокуратура;
· 1 чужд гражданин за дейност в полза на чужди специални служби. По информация на ДАНС от Софийската градска прокуратура е образувано досъдебно производство по чл. 104, ал. 1 от Наказателния кодекс; 
· 25 чужди гражданин поради данни за обвързаност с дейност на чужди специални служби или за осъществяване на друга дейност, застрашаваща националната сигурност. От ДАНС е изразено отрицателно становище по отношение придобиването на българско гражданство.
През 2025 г., във взаимодействие с френските специални служби са извършени действия от ДАНС по придобиване на допълнителна информация за 4 български граждани, осъдени за оскверняването на мемориал във Франция. Касае се за лица, които през октомври 2025 г. са осъдени във Франция на 2 до 4 години лишаване от свобода заради извършване (14.05.2024 г.) на вандалски прояви (изрисуване на червени ръце) спрямо Мемориала на Холокоста в Париж. Действията им се разглеждат като част от руска хибридна операция, целяща създаване на обществено напрежение. 

В рамките на съгласувателните процедури от Агенцията са изразени отрицателни становища по отношение издаването на визи на множество чужди граждани с цел минимизиране заплахите за националната сигурност и пресичане на потенциални опити за оказване на чуждо зловредно влияние. На тези основания и с цел пресичане на възможности за придобиване на чувствителна информация със специфичен характер от ДАНС са дадени отрицателни становища за издаването или подновяването на отделни журналистически акредитации. 
През 2025 г. Агенцията продължава да прилага комплекс от действия за наблюдение и контрол с оглед недопускане използването от чужди специални служби на отделни уязвими общности на българска територия във вреда на националната ни сигурност. 

[bookmark: _Toc227068367]1. Среда на сигурност
През 2025 г. сложната геополитическа обстановка, конфликтите, хибридните заплахи и кибератаките, както и все по-честите природни бедствия в резултат на изменението на климата налагат мерки за допълнителна защита на обектите от критичната инфраструктура в рамките на Европейския съюз и НАТО. Военните действия в Черноморския регион и Близкия изток продължават да създават рискове за сигурността на гражданската авиация, търговското корабоплаване, железопътните превози и да увреждат вериги за доставки на критични стоки и суровини. Запазват се рисковите проекции на войните ата срещу Украйна, свързани с целенасочените въздействия върху сигналите на глобалните системи за навигиране и позициониране (GNSS/GPS), със свободноплаващи морски мини, както и с отклонени ракети и безпилотни морски апарати. Част от тях се отчитат и в Близкия изток. Бойните действия в близост до ядрени съоръжения продължават да аргументират рискове за трансгранични замърсявания. Нападенията над танкери и петролна инфраструктура в Черно море повишават опасността от разливи и екологични щети и водят до увеличаване на цените на транспортните застраховки и услуги. Зачестяват нерегламентираните прелитанията на безпилотни устройства над военни и цивилни обекти, в т.ч. ключови летища на държави от Европейския съюз и НАТО. Остава висок рискът от саботажи и кибероперации срещу обекти от критичната инфраструктура в сферата на държавното управление, енергетиката, транспорта и комуникациите, продоволствието, здравеопазването и водоснабдяването, произтичащи както от злонамерени държави, така и от недържавни субекти, в т.ч. престъпни, екстремистки или терористични организации. Нараства интензитетът на рисковете, свързани с използването на изкуствен интелект, за провеждане на кибератаки и дезинформационни кампании, в т.ч. като елемент на хибридния инструментариум. За значимостта на новите предизвикателства за Европейския съюз свидетелстват предприетите действия за привеждане в изпълнение и надграждане на стратегическите планове за повишаване готовността на държавите членки за реакция и противодействие на кризи. Защитата на критичната инфраструктура остава и ключов елемент от политиките и действията на НАТО за изграждане на способности за реакция и устойчивост на предизвикателствата. 
През 2025 г. нараства координираният натиск за ограничаване влиянието на Русия в критични сектори и приходите ѝ от износ на въглеводороди, който включва санкции и мерки за намаляване ефективността на операциите чрез т.нар. сенчест флот. 
В контекста на съвременните заплахи в България се отчитат известни предизвикателства при прилагането на мерки за физическа и информационна защита на отделни стратегически обекти. В част от случаите те произтичат от неосъзнаване на рисковете и формално отношение на операторите по отношение на оценките за уязвимости и изискванията за сигурност, ограничено финансиране за този тип дейности, липсващи или недобре развити системи за охрана, видеонаблюдение и пожароизвестяване, кадрови, организационни и технически дефицити в охранителните звена и др. При някои стратегически обекти продължават да съществуват уязвимости по отношение на информационните системи и мрежи, свързани с фрагментирано надграждане на  системите за управление, ползване на морално остаряло оборудване и с кадрови проблеми, включително неразбиране или подценяване на важността на киберсигурността. 
Други значими процеси, създаващи рискове за стратегическите обекти и дейности през 2025 г., са свързани с:
· необходимостта за осигуряване на дейността на стратегически производства и на енергийната сигурност в контекста на нарушени вериги за доставки и санкции срещу ПАО „Лукойл“, засягащи активи у нас;
· ненапълно преодоляната зависимост от руско ядрено оборудване, резервни части и експертиза;
· затрудненията при балансирането на електроенергийната система предвид трайната тенденция за повишено ползване на възобновяеми източници и за ограничено функциониране на хидроенергийни и топлоелектрически централи;
· дефицитите при поддръжката и модернизацията на електроразпределителна и топлопреносна мрежа, рефлектиращи в чести аварии и оказващи влияние върху качеството на услугата за потребителите;
· влошеното финансово състояние на значими въгледобивни дружества и забавените инициативи за преквалификация на заетите в сектора и за използване на минните терени за проекти от „зелената“ енергетика;
· дефицитите в отделни проекти и дейности за изграждане, ремонт, поддръжка и модернизация на железопътна и автомобилна инфраструктура, част от които имат отношение както към икономическото развитие, така и към пътната безопасност;
· уязвимостите, касаещи достъпа и качеството на здравните услуги и опитите за посегателства срещу публични ресурси за здравеопазване;
· дефицитите на фармацевтичния пазар, свързани с логистични затруднения и неравномерно разпределение, схеми за паралелен износ и нарастващо потребление, включително без лекарско предписание;
· забавянето и нередностите при усвояването на европейската безвъзмездна помощ за устойчиво развитие на инфраструктурата, националното стопанство, както и в подкрепа на научната и развойна дейност;
· зачестяващите вследствие климатичните промени природни бедствия и катаклизми с негативно влияние върху инфраструктурата, условията на живот и продоволствената сигурност; 
· уязвимости в агрохранителната верига, водещи до пазарни изкривявания, нелоялна конкуренция, непозволен внос и предлагане  опасни за здравето хранителни продукти и препарати за растителна защита; 
· дефицитите при изпълнението на държавната профилактична програма и нарушенията на мерките за биосигурност от отделни субекти на фона на усложнената епизоотична обстановка;
· нарушената речна проводимост, включително в резултат на незаконен добив на инертни материали, неконтролираното обезлесяване и застрояване в отделни области, както и недоброто състояние на отделни хидротехнически съоръжения, създаващи предпоставки за наводнения;
· замърсяването на въздуха и водите от промишлеността и селското стопанство и уязвимостите при контрола и превенцията;
· дефицитите при поддръжката на водоизточниците, преносната и хидромелиоративната инфраструктура в условия на климатични промени и прогнози за траен недостиг на водни ресурси за битови, енергийни, селскостопански и промишлени нужди;
· нарушенията при съхранението на опасни химически вещества.

[bookmark: _Toc227068368]2. Мерки за противодействие на рисковете и заплахите[footnoteRef:5] [5:  При посочване на извършените действия са отчетени разпоредбите на Закона за защита на класифицираната информация, чл. 198 от Наказателно-процесуалния кодекс, както и всички съображения, касаещи защитата на оперативни способи и средства, в т.ч. на информация, текущи операции и интереси във връзка с взаимодействието с български и чужди специални служби.] 

Нарастващият интензитет на заплахите в резултат на изострената глобална конфликтност предопределя извеждането на защитата на стратегическите обекти и дейности като основен приоритет в дейността на ДАНС. През 2025 г. в изпълнение на информационната си функция Агенцията е предоставила на висшите органи на държавната власт и отделни ведомства информационни и аналитични материали за рискови процеси и негативни практики, застрашаващи функционирането на ключови елементи и системи от критичната инфраструктура в сферата на енергетиката, транспорта, информационната сигурност, селското стопанство, околната среда и водите, здравеопазването, научната и развойна дейност.
С цел оптимизиране на контролната дейност през 2025 г. от Агенцията са инициирани промени в Правилника за прилагане на Закона за Държавна агенция „Национална сигурност“ в частта за стратегическите обекти от значение за националната сигурност. В изпълнение на възложените със закон контролни функции органите на ДАНС са осъществили множество проверки, в т.ч.:
· 12 882 на лица по чл. 16о от Закона за гражданското въздухоплаване във връзка със сигурността на гражданските летища;
· 8382 на лица за работа в стратегически обекти;
· 7084 на лица за конкретно възложена задача в стратегически обекти;
· 250 на лица за практическо обучение в стратегически обекти;
· 90 на физическата сигурност на стратегически обекти и зони;
· 8 на информационната и комуникационната защита.
В посочената статистика са включени и случаи на издадени от ДАНС отрицателни становища, откази и отнемания на разрешения.
В методически план по установени уязвимости или идентифицирани рискове и заплахи са давани конкретни насоки за подобряване на мерките за физическа и информационна сигурност на стратегически обекти.
Конкретен резултат от стартиралия в изпълнение на Решение 
№ 556/2025 г. на Министерския съвет Национален механизъм за скрининг на преките чуждестранни инвестиции е извършеното от ДАНС проучване на 13 бр. инвестиции по реда на чл. 27 от Закона за насърчаване на инвестициите. 
През 2025 г. представители на Агенцията са участвали в редица междуведомствени експертни и работни групи, касаещи функционирането и мерките за защита на стратегически обекти и дейности от значение за националната сигурност, включително за формиране и съгласуване на позиции по специфични проблеми и за обсъждане на промени в съответното законодателство.
През 2025 г. по информация на ДАНС за посегателства срещу икономическата и екологичната сигурност, както и за застрашаване на стратегически за страната обекти и дейности са образувани 56 прокурорски проверки и досъдебни производства.
Сред значимите действия за неутрализиране на рисковете и заплахите в сферата на енергетиката през 2025 г., които могат да бъдат споделени в некласифициран формат, е информационното обезпечаване и оперативните мерки за недопускане на вреди в резултат на промяната на средата и поведението на дъщерни дружества на руската компания ПАО „Лукойл“ у нас, в т.ч. в рамките междуведомствения механизъм[footnoteRef:6] за реакция след наложените от Министерството на финансите на САЩ санкции. Като други съществени резултати могат да се изведат образуваните през 2025 г. по информация на ДАНС прокурорски проверки и досъдебни производства относно: укриване на данъци при търговията с петролни продукти; некачествено поддържане на електроразпределителна мрежа, довело до продължително прекъсване на услугата в множество населени места; наемане на нелицензиран строител при изграждането на мощност от възобновяеми източници върху земеделски земи; нарушения при провеждането на обществени поръчки за избор на доставчик на консултантски услуги и др. [6:  Междуведомствена работна група, създадена със Заповед № Р-194/31.10.2025 г. на министър-председателя на Република България.] 

В сферата на транспорта през 2025 г. са изпълнявани в пълен обем нормативно регламентираните дейности на ДАНС във връзка с функционирането на Националното звено за получаване и обработване на резервационни данни на пътниците в Република България, превозвани по въздух. От структурата е осъществявано активно двустранно сътрудничество със съответните ведомства на държавите – членки на Европейския съюз, както и в рамките на многостранни специализирани форуми, в т.ч. на Неформалната работна група за резервационни данни, Европол, Европейската комисия и др.
Част от значимите резултати от взаимодействието с органите на прокуратурата са образуваните през 2025 г. проверки и досъдебни производства относно: нерегламентирани дейности на длъжностни лица в сферата на железопътния транспорт; неоторизиран достъп до комуникационните системи и посегателство върху информационната сигурност на транспортен обект; използване от чуждестранни граждани на фалшиви шофьорски книжки от страни извън Европейския съюз и представянето им пред българските власти с цел издаване на редовно свидетелство за управление на моторно превозно средства и др.
За целите на некласифицирания доклад като резултати при противодействието на рисковете и заплахите за националната сигурност в сферата на здравеопазването през 2025 г. могат да бъдат посочени образуваните по информация на ДАНС прокурорски проверки и досъдебни производства относно: неправомерно разпореждане с бюджетни средства на общинско лечебно заведение; организирана престъпна група, извършваща нарушения на Закона за лекарствените продукти в хуманната медицина; осъществяване на нерегламентирана медицинска дейност, включително без изискуемата правоспособност и от чужд гражданин; вписване в медицинска документация на неверни данни за състоянието на пациенти; нанесени щети върху бюджета на Националната здравноосигурителна каса чрез отчитане на фиктивни продажби на лекарства и др.
Като конкретен резултат през 2025 г. при противодействието на посегателства в сферата на научноизследователската и развойна дейност може да бъде отчетено образуването по информация на ДАНС на досъдебно производство от Европейската прокуратура относно неправомерни действия за получаване на средства по европейски образователни програми. По предоставени от Агенцията данни от компетентната национална прокуратура са образувани проверки и досъдебни производства за: предоставяне от длъжностно лице във висше учебно заведение на неверни сведения за получаване на средства от фондове на Европейския съюз в големи размери; длъжностни престъпления на служители на висше учебно заведение и на ръководен служител на национален институт; съставяне на неистински документи от длъжностно лице; сключване на неизгодни договори и неправомерно авансово изразходване на бъдещи постъпления от длъжностни лица в учебно заведение; злоупотреба със служебно положение, получаване на неследващи се облаги и удостоверяване на неверни данни при изпълнение на строителен проект и др.
Като значими резултати при противодействието на посегателства в сферата на селското стопанство могат да бъдат отчетени проведените през юли 2025 г. съвместно с Българската агенция по безопасност на храните и Министерството на вътрешните работи проверки в селскостопански аптеки и при земеделски стопани, в резултат на които са иззети голямо количество негодни или забранени продукти за растителна защита. При друга съвместна проверка с Българската агенция по безопасност на храните през май 2025 г. е прекратена дейността на незаконен обект в град Пловдив за съхранение и преопаковане на хранителни продукти. В хода на контролните действия са открити 6193 кг млечни и около 200 кг продукти с неживотински произход, част от които с изтекъл срок на годност, без съпътстващи документи от производител и/или с етикети на турски език. В резултат на ефективното взаимодействие с Българската агенция по безопасност на храните е санкционирано преработвателно предприятие, в което са открити големи количества свинско месо с изтекъл срок на годност. Пресечен е и опит за контрабанден износ и продажба на едри преживни животни за съседни страни. По информация на ДАНС са образувани разследвания на Европейската прокуратура за неправомерно усвояване на субсидии по схема за обвързано с производството подпомагане чрез използване на документи с невярно съдържание относно реализацията на продукцията и за злоупотреба с европейски средства за развитие на рибарството чрез проекти на свързани лица.
Сред конкретните резултати при противодействието на посегателствата, свързани с екологичната сигурност, са образуваните през 2025 г. по информация на ДАНС прокурорски проверки и досъдебни производства относно: замърсяване на повърхностните води на река, попадаща в обхвата на защитена територия по „Натура 2000”; увреждане на трафопост, предназначен за захранване на помпена станция за питейна вода и водохващане; периодично замърсяване на градската канализационна мрежа от преработвателно предприятие; нарушения при управлението на отпадъци от лечебни и здравни заведения; нередности при разходването и управлението на средства по проект в сферата на водоснабдяването, финансиран с европейски средства; нерегламентиран добив на подземни богатства под прикритието на дейности по почистване на речни корита и др.

1. [bookmark: _Toc227068369]Киберсигурност и комуникации
[bookmark: _Toc227068370]1. Среда на сигурност
Нарастващата геополитическа нестабилност и разширяването на спектъра от заплахи обуславят увеличаването на опитите за деструктивни намеси срещу информационна и комуникационна инфраструктура в глобален мащаб. Киберпосегателствата се благоприятстват и от все по-широкото прилагане на продукти, създавани от изкуствен интелект за откриване на уязвимости в информационните системи и улесняване на проникването в тях, масовизиране на зловредното въздействие и/или прикриване на следите. В глобален план най-често атакуваните сектори продължават да са публичната администрация, транспортът, цифровата инфраструктура, финансите, енергетиката, образованието, здравеопазването, научната дейност. Най-разпространените методи за зловредни кибернамеси остават: криптиране на информационни активи с цел искане на откуп; блокиране на достъпа и съдържанието до определени страници за възпрепятстване на дейността на ключови държавни институции и компании; получаване на неправомерен достъп до бази данни за политически и икономически шпионаж и за дискредитиране на конкуренти чрез разпространение на придобита чувствителна информация; неоторизирано използване на ресурсите на информационни системи за добив на виртуална валута; осъществяване на измами в интернет пространството; генериране на фалшиви новини. Наблюдават се и опити за физически нападения, включително чрез самоделни взривни устройства, срещу офиси на куриерски фирми, пощенски клонове и други обекти в европейски страни, в т.ч. в рамките на мащабни хибридни операции.
Запазва се активността на Русия, Китай, Корейската народнодемократична република и Иран за оказване на влияние върху важни комуникационни системи на определяни като вражески страни. Свързани с тях хакерски групи използват широк набор от киберинструменти за придобиване на разузнавателна информация, увреждане на логистични връзки за пренос на товари и съобщения, възпрепятстване на сигналите за спътникова навигация, провеждане на дезинформационни кампании с цел предизвикване на недоверие към стабилността на държавните системи, паника и смут сред населението и др.
Аналогично на глобалните процеси, интензитетът на хакерските атаки в България продължава да отбелязва устойчива възходяща динамика. Преобладаващата част от тях са срещу държавни институции и общински администрации, обекти от критичната инфраструктура, транспортния сектор, финансови институции, здравноосигурителни структури и др. Най-често се използват атаки за блокиране на системи или за кражба на данни с цел искане на откуп. Основната част от кибернападенията не водят до значими негативни последици. 
Запазват се потенциалните рискове, свързани с възможността за използване на куриерски услуги за логистика на незаконна дейност. От куриерски и спедиторски фирми и от правоохранителните органи са установявани опити за изпращане на пратки, съдържащи наркотици и други забранени вещества, незаконни лекарствени препарати и др.

[bookmark: _Toc227068371]2. Мерки за противодействие на рисковете и заплахите[footnoteRef:7] [7:  При посочване на извършените действия са отчетени разпоредбите на Закона за защита на класифицираната информация, чл. 198 от Наказателно-процесуалния кодекс, както и всички съображения, касаещи защитата на оперативни способи и средства, в т.ч. на информация, текущи операции и интереси във връзка с взаимодействието с български и чужди специални служби.] 

През 2025 г. киберсигурността се запазва сред основните  приоритети в работата на ДАНС. Съществуващият в Агенцията Център за мониторинг и реакция на киберинциденти в стратегическите обекти от значение за националната сигурност е извършвал ежедневно наблюдение на свързаните с него информационни системи над 500 държавни ведомства в близко до реалното време[footnoteRef:8]. При индикации за аномална активност от Центъра са осъществявани своевременни координации със съответните технически структури за предоставяне на инструкции за действие. През отчетния период са регистрирани около 450 инцидента, които са проверени за евентуални злонамерени намеси и в координация със стратегическите обекти са предприети необходимите мерки.  [8:  В съответствие с чл. 15, ал. 1 от Закона за киберсигурност Държавна агенция „Национална сигурност“ изпълнява политиката по защита от киберинциденти в комуникационните и информационните системи на стратегическите обекти и дейности, които са от значение за националната сигурност.] 

С цел превенция на зловредно въздействие са осъществявани регулярни проверки по реда на Наредбата за условията и реда за определяне на мерките за защита на информационните и комуникационните системи на стратегическите обекти и дейности от значение за националната сигурност. В изпълнение на методическата си функция Агенцията е предоставяла на ръководителите на обектите своевременни указания за предприемане на действия за стриктно спазване, а при необходимост – и за повишаване на мерките за информационна защита от зловредни киберпосегателства. 
Извършван е преглед на интернет пространството, насочен към модели за хибридно въздействие и върху активността на хакерски групи. Правен е анализ на използваните технически способи за създаване на съдържание за влияние и информационна манипулация на аудитория, както и на тенденции, техники, тактики и процедури, използвани от финансирани от държави хакерски групи за влияние. Целта на Агенцията е разпознаване и ограничаване на незаконната дейност на подобни субекти на територията на Република България и вземане на съответните мерки за неутрализиране на евентуални негативни действия срещу информационната сигурност.
По предложение на ДАНС в Постановление № 181 на Министерския съвет от 2009 г. за определяне на стратегическите обекти и дейности от значение за националната сигурност са включени дружества, отговарящи за инфраструктурата на мобилните оператори, както и за дейности по осигуряване на достъп до интернет чрез фиксирани и мобилни мрежи.
От служители на Агенцията през 2025 г. е взето участие в национални и международни формати, свързани с: телекомуникациите и информационните технологии; идентифицирането на уязвимости в комуникационната и информационна сигурност и разработване на ефективни мерки за тяхното преодоляване; повишаване нивото на пощенската сигурност и др.

1. [bookmark: _Toc227068372]Финансова сигурност
[bookmark: _Toc227068373]1. Среда на сигурност
През 2025 г. е постигнат националният приоритет за покриване на условията за членство на България в еврозоната. Банковият сектор остава стабилен, но е силно натоварен поради нуждата от синхронизация и тестове на голям брой софтуерни системи. Разширява се обхватът на фишинг[footnoteRef:9] атаките спрямо клиенти на финансови институции и измамите в интернет, включително в контекста на присъединяването към еврозоната. Зачестяват опитите за вкарване в обращение на неистински банкноти, предлагани и в затворени групи в социални мрежи. Активизира се разкриването на нови офиси на дружества за бързи кредити, като едновременно с това се запазват някои негативни практики в дейността им, увреждащи финансовите интереси на потребителите. Позитивите от отменения през 2025 г. мониторинг от системата „Зелена карта“ спрямо България са ограничени от наложените впоследствие санкции спрямо водеща компания на пазара на автомобилното застраховане. Увеличаващите се като брой, мащаб и сложност нарушения на данъчното, митническото и осигурителното законодателство продължават да оказват неблагоприятно влияние върху състоянието на публичните финанси на страната ни. Успешната реализация на отделни проекти с безвъзмездно европейско финансиране, включително по Националния план за възстановяване и устойчивост, е възпрепятствана от дефицити в административния процес, забавено възлагане на дейностите, пропуски при проектирането и при планирането на разходите, недостиг на капацитет на изпълнителите. [9:  От англ. phishing – разчита се на разнообразни внушения с цел получаване на неоторизиран достъп до лични и банкови данни.] 

Други рискови за финансовата сигурност процеси с проявление през 2025 г. са свързани с:
· киберпосегателства срещу информационни системи и ресурси на финансови институции и потребители на финансови услуги;
· неразрешена търговия с финансови инструменти и схеми за измами чрез онлайн платформи, в т.ч. обслужвани от ситуирани у нас колцентрове;
· опити за използване на иновативни финансови услуги и продукти, включително криптоактиви, за логистика на криминална активност и за легализиране на финансов ресурс, придобит от престъпна или друга противообществена дейност; 
· опити за разслояване и трансфер през българската финансова система на средства с престъпен произход, за вливане на незаконно придобит ресурс в българската икономика, както и за заобикаляне на наложени на трети страни санкции;
· участие на български физически и юридически лица в схеми за данъчни и митнически измами, в т.ч. с международен характер;
· неправомерно облагодетелстване със средства от фондовете на държавното обществено осигуряване (за пенсии и обезщетения), в т.ч. от лица, пребиваващи трайно в чужбина;
· нередности и измами при усвояването на средства от европейските фондове, увреждащи бюджета и финансовите интереси на Общността и възпрепятстващи постигането на националните цели и приоритети.
[bookmark: _Toc227068374]2. Мерки за противодействие на рисковете и заплахите[footnoteRef:10] [10:  При посочване на извършените действия са отчетени разпоредбите на Закона за защита на класифицираната информация, чл. 198 от Наказателно-процесуалния кодекс, както и всички съображения, касаещи защитата на оперативни способи и средства, в т.ч. на информация, текущи операции и интереси във връзка с взаимодействието с български и чужди специални служби.] 

През 2025 г. защитата на финансовата сигурност е сред основните задачи на Държавна агенция „Национална сигурност“. Акцент в специфичните приоритети на дейността е контраразузнавателното и информационното обезпечаване на процесите, свързани с практическата подготовка на България за влизане в еврозоната, както и с ефективното разходване на средства от държавния бюджет, европейските програми и по Националния план за възстановяване и устойчивост. В изпълнение на законовите си функции Агенцията регулярно е предоставяла информация на висшите органи на държавната власт и други компетентни ведомства за установени уязвимости, злоупотреби, нарушения и проблеми във финансово-кредитната, данъчната и осигурителната система и при усвояването на европейските фондове.  Взето е участие в работни групи за актуализация на релевантната нормативна уредба за засилване на контрола и подобряване на междуведомствената координация.
През 2025 г. ДАНС е била представена в множество междуведомствени формати, касаещи финансовата сигурност.  Агенцията е участвала в заседанията на създадения с Решение на Министерския съвет № 356 от 4 юни 2025 г. междуинституционален Механизъм за координация на наблюдението и контрола във връзка с въвеждането на еврото в Република България, както и на Работната група „Комуникации“ към Координационния съвет за подготовка на Република България за членство в еврозоната. Продължава изпълнението на ангажиментите на ДАНС в Междуведомствения координационен център за противодействие на контрабандата и контрол на движението на рискови стоки и товари, свързани с предоставяне на кадрови ресурс и обмен на информация. 
Запазва се ефективното и регулярно сътрудничество по съвместни (в т.ч. аналитични) проекти с европейски партньори, в т.ч. с Европейската полицейска служба (Европол), Международната организация на криминалната полиция (Интерпол), Органа на Европейския съюз за съдебно сътрудничество (Евроджъст) и Международната неформална междуведомствена мрежа (CARIN). 
Сред значимите резултати от сътрудничеството с партньорски служби, които могат да бъдат споделени в некласифициран формат, е проведената на 11.12.2025 г. по информация на ДАНС съвместно с Гражданската гвардия (Guardia Civil) на Испания, Министерството на вътрешните работи и Националната следствена служба операция за пресичане дейността на организирана престъпна група, свързана с инвестиционни измами и „социално инженерство“. В хода на разследването е установено, че под контрола на групата от средата на 2022 г. на територията на град София са функционирали колцентрове, чрез които са привличани клиенти, въвеждани в заблуждение да инвестират средствата си в привидна търговия с финансови инструменти срещу обещания за висока възвращаемост. В групата са участвали български и чужди граждани. Сред иззетите при процесуално-следствените действия вещи са 17 кюлчета инвестиционно злато, над 45 хил. лв. в брой и над 230 хил. щ.д. под формата на криптоактиви в 5 хардуерни портфейла.
През 2025 г. по информация на Агенцията са образувани 62 прокурорски проверки и досъдебни производства за посегателства срещу финансовата сигурност. Допълнително са изпълнени възложени от органите на прокуратурата действия по 126 досъдебни производства и прокурорски проверки, в т.ч. образувани от Европейската прокуратура и в предходен период.По предварителни оценки, чрез посегателствата, пресечени от Държавна агенция „Национална сигурност“ през 2025 г., са нанесени щети на държавния бюджет за над 240 млн. лв., а предвид дългосрочния характер на неутрализираната престъпна дейност, размерът на предотвратената щета е няколкократно по-голям.

Сред конкретните резултати от успешното взаимодействие между органите на ДАНС и Прокуратурата е проведената на 13.01.2025 г. съвместно с Министерството на вътрешните работи операция за пресичане дейността на организирана престъпна група, свързана с инвестиционни измами, чрез мрежа от дружества и подставени лица, предлагащи инвестиции в тяхна полза на световните борсови и криптопазари, както и участие в стартъп компании. При проведените оперативно-следствени действия са извършени претърсвания на 27 адреса и 7 превозни средства. Задържани са 11 лица, като на 6 от тях са повдигнати обвинения. 
Пример за успешното взаимодействие с Европейската прокуратура е проведената на 04.12.2025 г. под нейно ръководство и съвместно с Министерството на вътрешните работи операция за пресичане на организирана група за данъчни измами, ощетила бюджета с над 26 млн. лв. Разследването започва през 2024 г., а престъпната дейност включва създаване и контролиране на търговски дружества от типа „липсващ търговец“/„буфер” в сферата на селското стопанство и строителството. При едната от схемите се осигурява неследващо се данъчно предимство от търговия с фураж за животни, от което са генерирани обороти от над 100 млн. лв.
Сред конкретните резултати от взаимодействието с Националната агенция за приходите е проведената на 18.06.2025 г. по информация на ДАНС и съвместно с Министерството на вътрешните работи операция под ръководството и надзора на Окръжната прокуратура – Пловдив за пресичане дейността на организирана престъпна група, ангажирана с контрабанда на златни изделия, укриване на данъци и изпиране на пари. В търговски център в град Пловдив и на други адреси са открити и иззети общо 7885 грама бижута и инвестиционно злато, внесени в България от Турция, без да са декларирани пред митническите органи. За реализираните сделки не са издавани фактури, счетоводни документи и данъчни декларации.
Контрабандата и трафикът на забранени вещества продължават да  генерират значителен финансов ресурс, който впоследствие се насочва за легализиране чрез икономически операции и създава условия за корупционен натиск. За противодействие на тези и други рискови процеси при изпирането на пари, са осъществени редица съвместни операции и обмен на информация с компетентни национални органи и съюзнически служби. Конкретен пример е проведената на 16.12.2025 г. специализирана операция по информация на ДАНС, съвместно с Министерството на вътрешните работи и под ръководството и надзора на Софийската градска прокуратура за пресичане на престъпен механизъм за легализиране на финансов ресурс, придобит от трафик и търговия с наркотични вещества. Иззети са мобилни устройства, документи за собственост на недвижими имоти, голям брой различни по вид ценности на висока стойност, парични суми в лева, щатски долари, както и 400 хил. евро. Сред другите операции по противодействие разпространението на наркотични вещества са: на 10.06.2025 г. при процесуално-следствени действия под ръководството и надзора на Окръжна прокуратура – Пловдив в жилище на чужд гражданин, незаконно пребиваващ в страната, са открити и иззети 6 кг кокаин и по-малки количества други наркотични вещества; в периода
01 – 13.08.2025 г. при процесуално-следствени действия на територията на няколко области на страната са открити и иззети общо 77 кг канабис, задържани са 10 български граждани, включително ръководителят на престъпната група, като на 6 от тях са повдигнати обвинения.
Съществена част от действията, насочени към минимизиране и неутрализиране на рисковете за националната сигурност, е контролната и методическата дейност по Закона за мерките срещу изпирането на пари (ЗМИП) и Закона за мерките срещу финансирането на тероризма и на разпространението на оръжия за масово унищожение (ЗМФТРОМУ). През 2025 г. общо по реда на двата закона в Специализирана административна дирекция „Финансово разузнаване“ – ДАНС (САД ФР) са получени 4331 уведомления за съмнителни сделки и операции. След извършен предварителен или опростен анализ са образувани 969 оперативни преписки, а 2390 уведомления са класирани за информационно-аналитични цели. Въз основа на извършени от САД ФР проверки със заповеди на длъжностно лице от ДАНС са спрени 57 съмнителни операции на обща стойност 17 205 913 евро. След извършен финансово-разузнавателен анализ по реда на чл. 75 от ЗМИП на прокуратурата, правоохранителни органи и структура на ДАНС са предоставени 413 информации за съмнителни операции на обща стойност 1 825 285 068 евро. Дадени са 173 указания на основание чл. 74, ал. 7 от ЗМИП към задължени лица по чл. 4 от ЗМИП за наблюдение на операции и сделки и за предоставяне на информация за тях. Извършени са 69 проверки на място на задължени лица и 40 проверки по документи по реда на чл. 108, ал. 8 от ЗМИП за изпълнението на чл. 101 – 105 от ЗМИП. Връчени са 126 констативни протокола с 98 акта за установяване на административно нарушение по ЗМИП и ЗМФТРОМУ. Връчени са 36 наказателни постановления и са сключени 74 споразумения, като наложените имуществени санкции/глоби възлизат на общо 442 800 лв.
През 2025 г. е постигнат значителен напредък в усилията за изключване на страната ни от списъка на държавите под засилено наблюдение от Работната група за финансови действия (FATF)[footnoteRef:11]. Представители на САД ФР са участвали в 3 срещи на Работната група на ICRG[footnoteRef:12], а по време на пленарните заседания на FATF, организирани успоредно със срещите, са приети Четвъртият, Петият и Шестият доклад за напредъка на България. Всички мерки от компетентността на ДАНС са приети за изпълнени на пленарното заседание на FATF през февруари 2026 г.  [11:  Страната ни е включена в т.нар. сив списък на FATF на 27.10.2023 г.]  [12:  ICRG (International Cooperation Review Group) е процедура на FATF за наблюдение – процес, воден от група в рамките на FATF, създадена с цел насърчаване на по-добро глобално съответствие с международните стандарти за противодействие на изпирането на пари/финансирането на тероризма.] 

Осъществени са конкретни мероприятия по Плана за действие за изпълнение на Стратегията за противодействие на изпирането на пари и финансирането на тероризма в Република България в периода 2023 – 2027 г. В резултат на активната дейност на работна група с водещото участие на ДАНС е приет и обнародван („Държавен вестник“, брой 49/17.06.2025 г.) новият Закон за мерките срещу финансирането на тероризма и на разпространението на оръжия за масово унищожение. 
През 2025 г. в изпълнение на мерки от Плана успешно са проведени редица обучения за повишаване осведомеността на представители на различни категории задължени лица по чл. 4 от ЗМИП, включително служители на пощенски оператори, посредници при сделки с недвижими имоти, одитори, представители на търговските банки, управляващи инвестиционни фондове, инвестиционни и застрахователни посредници и пенсионноосигурителни дружества.
За преодоляване на уязвимостите при управлението и разходването на средства от фондовете на Европейския съюз и за противодействие и пресичане на злоупотребите, в ДАНС е извършван системен анализ и проверка на постъпващата информация. Осъществявано е активно взаимодействие с органите на прокуратурата на Република България и Европейската прокуратура за обмен на информация, за разкриване и наказателно преследване на посегателства срещу финансовите интереси на държавата и Общността и на опити за компрометиране надеждността на функциониране на администриращите публичните средства органи.
Като коректни резултати през 2025 г. при противодействието на злоупотребите при управлението и разходването на средства от фондовете на Европейския съюз, могат да бъдат посочени образуваните по информация на ДАНС досъдебни производства и проверки относно: предоставяне на неверни данни от бенефициент по проект в сферата на образованието; злоупотреби на длъжностни лица при управлението и изпълнението на проекти; неправомерно усвояване на безвъзмездна финансова помощ; нередни действия при осъществяването на проект за развитие на управленския капацитет на търговско дружество и по друг проект за подобряване на производствения капацитет на предприятие; нарушения по проект за трансгранично сътрудничество; фиктивно изпълнение на проект за преработка и маркетинг на селскостопански продукти и противозаконно усвояване на средства от Европейския земеделски фонд за развитие на селските райони и др.

1. [bookmark: _Toc227068375] Международен тероризъм
[bookmark: _Toc227068376]1. Среда на сигурност
Влияние върху терористичната заплаха през 2025 г. оказват напрежението в Близкия изток, процесите в Сирия, Африка, Централна и Източна Азия, както и интензивната джихадистка пропаганда. Заради трансгранична терористична активност възникват въоръжени сблъсъци по границите на Пакистан с Индия и с Афганистан. Западните Балкани и Черноморско-кавказкият регион запазват рисковия си потенциал за радикализация на отделни лица и групи, в т.ч. при завръщане на бойци терористи от зони на конфликт. Терористичната пропаганда се интензифицира, в т.ч. поради нарастващо използване на изкуствен интелект за генериране на съдържание и определяне на целеви субекти.При нападение  (14.02.2025 г.) на сириец с нож във Филах, Австрия, е убит 1 човек, а 5 са ранени. Според австрийските власти действията са свързани с „Ислямска държава“, а лицето се радикализира за кратко време в онлайн среда. При друг акт на насилие с нож (21.02.2025 г.) в близост до Мемориала на Холокоста в Берлин, Германия, е ранен 1. По данни на германските власти извършителят симпатизира на „Ислямска държава“. При атака (02.10.2025 г.) в синагога в Манчестър, Обединеното кралство, по време на празника „Йом Кипур“ са убити 2 души, а 3 са ранени. Извършена е от британски гражданин със сирийски произход, който се е врекъл във вярност на „Ислямска държава“, но групировката не поема отговорност. Джихадистката структура припознава като дело на неин поддръжник единствено извършената през януари 2025 г. в европейската част на Турция атака спрямо католическа църква, при която е убит 1 човек и 1 е ранен.

С изключение на едно нападение в Турция, през 2025 г. няма други посегателства в Европа, за които отговорност да е поета от терористична организация. Извършените и предотвратените актове са предимно от самостоятелно действащи лица, симпатизиращи на „Ислямска държава“. Няма промяна при основните субекти, носители на терористична заплаха за Европа: лица, радикализирали се под влияние на разпространяваната в интернет джихадистка пропаганда; индивиди с рисков профил, инфилтрирани в мигрантските потоци; лица с произход от конфликтни региони, които се радикализират на по-късен етап от пребиваването си в европейска държава; завръщащи се/завърнали се бойци терористи и семейства на джихадисти. 
Въпреки динамиката на събитията в глобален мащаб, през 2025 г. не се отчита съществена промяна в пряката терористична заплаха за България и нивото ѝ остава ниско (Трето). През периода не са осъществени и не са придобити данни за подготовка на нападения на българска територия или срещу български граждани или интереси в чужбина. Страната ни не е използвана за логистика на терористични действия срещу трети държави. Продължават да са валидни факторите, които определят потенциалния риск за България, сред които: географското положение и устойчивият миграционен натиск; наличието на диаспори от рискови държави у нас; членството на България в международни организации и коалиции и в различни наднационални формати и инициативи за борба с тероризма; наличието на обекти и интереси на територията на България на други държави, традиционно определяни като мишени от терористични структури; възможното радикализиране на български граждани и чужденци, пребиваващи у нас, в т.ч. под давление на терористична пропаганда. Запазва се възможността за проникване на лица с терористични нагласи в миграционния поток, както и рискът за засягане на български граждани при терористична активност в чужбина.
[bookmark: _Toc227068377]2. Мерки за противодействие на рисковете и заплахите[footnoteRef:13] [13:  При посочване на извършените действия са отчетени разпоредбите на Закона за защита на класифицираната информация, чл. 198 от Наказателно-процесуалния кодекс, както и всички съображения, касаещи защитата на оперативни способи и средства, в т.ч. на информация, текущи операции и интереси във връзка с взаимодействието с български и чужди специални служби.] 

През 2025 г. ДАНС извършва самостоятелни действия и поддържа сътрудничество с български служби и чуждестранни партньори за предотвратяване на терористични посегателства, допринасяйки към дейността на международни форуми и организации в борбата с тероризма.
Агенцията е извършвала проверка на всеки постъпил сигнал за терористична дейност, постъпил чрез граждани, български институции или чужди партньори. Чрез Националния контратерористичен център са поддържани оперативно сътрудничество и непрекъснат обмен на информация в режим 24/7, в т.ч. с компетентните държавни структури и чужди специални служби. През 2025 г. заради данни за съпричастност към терористична дейност от страна на ДАНС са предприети мерки за:
· налагане със заповед на председателя на Агенцията на принудителни административни мерки на 21 чужди граждани;
·  включване на 55 лица в информационния масив на нежеланите чужденци в Република България;
·  недопускане преминаването през територия на страната на  40 чужденци, покриващи профила на пътуващи бойци терористи. Чрез системата от индикатори за наличие на риск за националната сигурност е извършена проверка на общо 9086 случая.
През 2025 г. в Националния контратерористичен център са постъпили 100 сигнала.

Във връзка с големия обем терористична пропаганда в интернет от Агенцията е осъществявано системно наблюдение на онлайн средата. Действията са насочени към установяване на активност за разпространение на радикални послания и евентуален досег с тях на български граждани и чужденци, пребиваващи у нас. 
Предприемани са необходимите оперативни мерки по отношение на постоянно и временно пребиваващи лица с произход от рискови държави поради продължаващия миграционен поток през България. Обект на внимание са настроения, възгледи и намерения, причини за пристигането им у нас и данни за миналото им. Проведени са разузнавателни беседи с цел придобиване на изпреварващи данни за използване на територията ни за нелегален престой, укриване и преминаване на чужди граждани и незаконни мигранти от конфликтни региони[footnoteRef:14].  [14:  Действията на ДАНС за превенция на риска от тероризъм, свързан с незаконната миграция, са разгледани в раздел „Рискови процеси, свързани с миграцията“.   ] 

Продължават да се използват възможностите на Националното звено за получаване и обработка на резервационните данни на пътниците, превозвани по въздух (PNR) за предотвратяване, разкриване, разследване и наказателно преследване на лица, свързани с тероризъм.

1. [bookmark: _Toc227068378]Екстремизъм
[bookmark: _Toc227068379]1. Среда на сигурност
Външни аспекти 
През 2025 г. се запазват основните фактори, мобилизиращи крайнодесните и крайнолевите полюси на екстремисткия спектър в Европа. Те са свързани със: социално-икономическите проблеми; острото геостратегическо и вътрешнополитическо противопоставяне и продължаващия възход на популистки и националистически формации; задълбочаващото се недоверие към държавните и наднационални институции. Геополитическата несигурност, провокирана от продължителните конфликти в Украйна, Близкия изток и Африка, миграционният натиск и инфлационните вълни усилват усещането за несигурност и тревожност, което води до ръст на възприемчивостта към крайните идеологии. В резултат на прекомерната употреба на интернет се задълбочава социалната изолация сред малолетни и непълнолетни лица и интересът им към екстремистката идеология. 
Крайният екстремистки сектор в Европа продължава да се характеризира с наличие на множество субекти и нарастваща склонност към употреба на насилие. Устойчив е интересът на крайнодесни активисти към усвояване на умения за боравене с оръжия и към смесените бойни изкуства. Запазва се заплахата за сигурността, произтичаща от призивите за атаки на крайнолеви и анархистки структури срещу обекти от критичната инфраструктура. Обща тенденция за екстремистките движения и организации е употребата на криптирани интернет канали и приложения за разпространение на крайни наративи, за комуникация и за организиране на действия, както и на  изкуствен интелект за създаване и разпространение на пропагандно съдържание.
Вътрешни аспекти 
Запазва се умереното ниво на активност на действащите у нас крайнодесни структури и ограничената популярност на идеите им сред обществото. Организациите се въздържат от прояви на насилие поради оценка за възможни репутационни вреди. Валидна остава тенденцията към задълбочаване на контактите и сътрудничеството между български крайнодесни формации и такива в чужбина. 
Не се отчита нарастване на активността и на членската маса на крайнолевите формации у нас. През 2025 г. дейността им е съсредоточена предимно в онлайн пространството. Организираните от тях мероприятия са в защита на палестинската кауза, в подкрепа на кюрдския въпрос и за запазване на българския лев.
[bookmark: _Toc227068380]2. Мерки за противодействие на рисковете и заплахите[footnoteRef:15] [15:  При посочване на извършените действия са отчетени разпоредбите на Закона за защита на класифицираната информация, чл. 198 от Наказателно-процесуалния кодекс, както и всички съображения, касаещи защитата на оперативни способи и средства, в т.ч. на информация, текущи операции и интереси във връзка с взаимодействието с български и чужди специални служби.] 

През 2025 г. ДАНС продължава да провежда мероприятия за идентифициране и противодействие на рисковете, произтичащи от екстремистка дейност. Фокусът е върху превантивния подход за получаване и обработка на изпреварваща информация за евентуални намерения и нагласи за извършване на нападения и крайни прояви на насилие. Осъществяван е оперативен контрол върху български и пребиваващи у нас чужди граждани с екстремистки възгледи. Взаимодействието с български и чужди специални служби остава важен елемент за предотвратяване на реализирането на крайни действия. · Със съдействието на ДАНС на 22.04.2025 г. във Велико Търново е задържан и екстрадиран германски гражданин, представител на крайнодесния спектър, за когото е издадена европейска заповед за арест.
· На 12.05.2025 г. при специализирана операция на Агенцията и Министерството на вътрешните работи, под ръководството на Софийската градска прокуратура, в област Враца са задържани 3-ма български граждани за разпространяване на крайнодясна идеология и призиви за насилие в интернет. Лицата са последователи на „Ядрото“ (The Base).

Агенцията продължава да осъществява системно наблюдение на онлайн средата поради значителното количество екстремистка пропаганда и рисковете, които произтичат при досег с нея. Действията са насочени към установяване на активност за разпространение на радикални послания и достигане до български и чужди граждани, пребиваващи у нас. 
Поддържана е постоянна координация и взаимодействие с Министерството на вътрешните работи за предотвратяване на конфликти и нарушаване на обществения ред по време на масови мероприятия, както и за недопускане на действия, които биха могли да доведат до междуетническо противопоставяне и нарастване на социалното напрежение.



1. [bookmark: _Toc227068381]Рискови процеси, свързани с миграцията
[bookmark: _Toc227068382]1. Среда на сигурност
През 2025 г. миграционният натиск към Европа продължава да намалява. С потенциал за повишаването му са по-нататъшната ескалация на конфликтите в Близкия изток (основно Иран, Ливан, Сирия), Африка и Азия (Афганистан и Пакистан), продоволствена несигурност, редуцираното хуманитарно финансиране, климатичните промени, разликата в стандарта на живот между държавите източници и дестинациите, политиките им за ограничаване на потоците и др. Потенциален генератор за миграция е и интензифицирането на сраженията в Украйна. По данни на Европейската агенция за гранична и брегова охрана (Фронтекс), през 2025 г. броят на незаконните преминавания на територията на Европейския съюз намалява с 26% в сравнение с 2024 г., като отбелязва най-ниското си равнище от 2021 г. насам.
Законните придвижвания към Европа са формирани основно от бягащите от войната и мобилизацията украински граждани, като броят им в държави – членки на Европейския съюз, е 4,35 млн. души.

Запазва се рискът за европейската сигурност, свързан с възможността за проникване с миграционния поток на лица с терористични намерения и с поликриминалния аспект на контрабандата на мигранти. Радикализацията в страните по произход може да е вследствие на социално-икономически проблеми и досег с джихадистка пропаганда. Миграцията е устойчив стимул за увеличаване на негативните нагласи в приемащите общества, основно сред привържениците на крайни идеологии. Участниците в схемите за контрабанда на мигранти се ангажират активно и с друга престъпна дейност, в т.ч. трафик на хора, наркотици и оръжие, разпространение на подправени/неистински документи за самоличност, изпиране на пари и др.
През 2025 г. общият миграционен натиск към България намалява със 72%. Няма промяна в държавите по произход на незаконно влизащите у нас чужденци, които са предимно от Афганистан, Мароко, Сирия, Ирак. Запазва се тенденцията чуждите граждани, получили закрила у нас, да не желаят трайно установяване и интеграция в България, а да разглеждат страната ни само като транзитен пункт. По време на процедурата или след придобиване на статут на пребиваване почти всички продължават към желаната от тях дестинация в Западна Европа. Запазва се тенденцията за пристигане у нас на украински граждани, част от които се възползват от предоставянето на временна закрила.
Контрабандата на чужденци продължава да привлича все повече лица в престъпните схеми, които остават високоадаптивни към мерките за сигурност. През 2025 г. се увеличават случаите, при които различни етапи от незаконната дейност се изпълняват от чужди граждани, в т.ч. на държави – членки на Европейския съюз. Устойчиво остава използването на изгражданите канали и за наркотрафик. Трайни са проявите на агресия и неподчинение от организатори и мигранти спрямо българските правоохранителни органи, което води и до инциденти със смъртни случаи. Конкретен пример е катастрофата в Бургас (06.11.2025 г.), при която в опит за избягване на разпореждане на полицейските органи за спиране загиват 6 мигранти, превозвани от чужд гражданин в лек автомобил с чужда регистрация.  
С оглед членството на България в Шенгенското пространство се увеличава броят на разрешенията за пребиваване и издадените визи за влизане у нас през 2025 г. Основните мотиви за кандидатстване са свързани предимно с възможността за бързо напускане на родните места или други страни, пътуване транзит през различни държави и осъществяване на вторична миграция към други държави от Европейския съюз. Нараства използването от граждани на трети страни на визови канали за осъществяване на трудова дейност с цел реализиране на последващи миграционни намерения. Въпреки отчетения по-малък брой кандидати за придобиване на българско гражданство по натурализация, на основание български произход или възстановяване на българско гражданство, интересът към него се запазва устойчив.
[bookmark: _Toc227068383]2. Мерки за противодействие на рисковете и заплахите[footnoteRef:16] [16:  При посочване на извършените действия са отчетени разпоредбите на Закона за защита на класифицираната информация, чл. 198 от Наказателно-процесуалния кодекс, както и всички съображения, касаещи защитата на оперативни способи и средства, в т.ч. на информация, текущи операции и интереси във връзка с взаимодействието с български и чужди специални служби.] 

През 2025 г. ДАНС е участвала интензивно в механизмите за своевременен обмен на информация за справяне с миграционния поток и противодействие на свързаните с него рискове и заплахи за националната сигурност. Предприети са допълнителни действия за изпълнение на законовоустановените задачи както самостоятелно, така и във взаимодействие с други държавни ведомства. Преимуществено е работено по пресичане на схеми за незаконна миграция и за легализиране престоя на лица от рискови държави на територията на страната и на Европейския съюз.През 2025 г. служители на ДАНС са провели 2948 интервюта по специализиран въпросник с незаконно влезлите в страната чужденци. В резултат на предприетите от Агенцията мерки към декември 2025 г. 24 лица са определени като потенциален носител на риск за националната сигурност.

 За пресичане на посегателства, свързани с незаконно превеждане и престой на чужди граждани ДАНС е осъществявала тясна координация с Министерството на вътрешните работи и другите компетентни институции. През 2025 г. са проведени 5 съвместни специализирани операции, в хода на които са задържани незаконно пребиваващи в страната чужденци и участници в схеми за контрабанда на  мигранти. При специализирана полицейска операция (23.11.2025 г.) под ръководството на Софийската градска прокуратура на територията на София са задържани 27 лица, ангажирани с подпомагане на граждани от Близкия изток и Северна Африка да преминават незаконно през държавната граница и да пребивават на българска територия без правно основание и без документи за самоличност. В рамките на операцията са установени 22 незаконни мигранти. 

Запазва се и тясното взаимодействие с прокуратурата. В резултат на предоставена от ДАНС информация са образувани 8 прокурорски преписки и 32 досъдебни производства. По постановления от прокуратурата Агенцията е изпълнявала действия по 26 досъдебни производства и 12 прокурорски проверки.
С цел превенция на рисковете за националната сигурност през 2025 г. ДАНС е изпълнявала предвидените по закон контролни функции по отношение на чужденците. По различните процедури са проучени 331 081 лица (45% повече от 2024 г.), като по 3408 преписки са дадени отрицателни становища. Агенцията е провеждала постоянна координация с институции, имащи отношение към предоставянето на визи и статут на пребиваване.  През 2025 г. със заповеди на председателя на ДАНС са наложени принудителни административни мерки на 14 чужди граждани, определени като носители на риск за сигурността на страната поради съпричастност към незаконни миграционни процеси. 
По предложение на Агенцията в информационния масив на нежеланите чужденци в Република България са включени 109 лица на основание наличието на данни за рискове за сигурността във връзка с участие в схеми за незаконно превеждане през граница.
През 2025 г. въз основа на придобити от ДАНС данни са изпратени предложения до Държавната агенция за бежанците за отнемане на международната закрила на 10 чужди граждани и на временната закрила на 3-ма заради участие в контрабанда на мигранти.


Във връзка с установени случаи на използвани неистински документи за произход в процедурата по българско гражданство, са предприети съвместни действия с Министерството на правосъдието и Министерството на вътрешните работи с цел предотвратяване на нерегламентирани практики при кандидатстването.   
В рамките на законовоустановените правомощия от Агенцията е извършвано наблюдение, придобиване и предоставяне на актуална и своевременна информация за схеми при сключването на фиктивни бракове у нас между граждани на трети страни и български граждани. В тази връзка са проведени координирани действия с Министерството на вътрешните работи с цел преустановяването на нерегламентирани практики.
Със съюзнически и партньорски служби регулярно е обменяна информация и са провеждани експертни срещи.

1. [bookmark: _Toc227068384]Защита на класифицираната информация
[bookmark: _Toc227068385]1. Среда на сигурност
През 2025 г. дефицитите в защитата на класифицирана информация се дължат на неспазване в отделни организационни единици на нормативни изисквания и предписания на контролните органи. Уязвимостите при прилагането на мерките по персонална сигурност остават свързани основно с неизпълнение на нормативно определените срокове за стартиране на поредни процедури по проучване, недостатъчни обучителни мероприятия или формалното им провеждане, непълно и несвоевременно актуализиране на списъците на длъжностите и задачите, за които се изисква достъп до класифицирана информация и др.
При документалната сигурност дефицитите са свързани с неспазване на правилата за класифициране на документи, неприлагане на текущ контрол по отношение на движението им, липса на утвърдени вътрешни правила за определяне на нивата на класификация и др. Често при маркирането на документи в грифа за сигурност не се посочва основанието съгласно Закона за защита на класифицираната информация.
Слабостите при мерките по физическата сигурност остават свързани с неправилно определяне на зони за сигурност и/или на административни зони и с недостатъчния контрол на достъпа и придвижването на лица в тях. На много места липсват или не са актуални плановете за физическа сигурност и/или за защита на класифицираната информация по време на война, военно или друго извънредно положение. 
Неефективността при прилагането на мерките по индустриалната сигурност обикновено произтича от пропуски по отношение на водената документация и последващия контрол. Най-често схемите за класификация на етапите за сключване и изпълнение на конкретни договори, изискващи достъп до класифицирана информация, се изготвят формално. 
Устойчиви се запазват и нарушенията при прилагането на мерките за сигурност на комуникационните и информационни системи, като в отделни организационни единици липсват служители по сигурността на информацията и администратори на комуникационните и информационни системи или те не са преминали обучение. Има случаи и на неспазване на изискванията за използване на носители и устройства за съхранение на информацията. 
По линия на криптографската сигурност продължават да се допускат до работа в този сегмент служители, непритежаващи съответните удостоверения, констатират се и затруднения с въвеждането в експлоатация на криптографски мрежи поради кадрови дефицити или възлагане на функции по криптографска сигурност на лица без необходими квалификация и мотивация за работа в тази област.
[bookmark: _Toc227068386]2. Мерки за противодействие на рисковете и заплахите[footnoteRef:17] [17:  При посочване на извършените действия са отчетени разпоредбите на Закона за защита на класифицираната информация, чл. 198 от Наказателно-процесуалния кодекс, както и всички съображения, касаещи защитата на оперативни способи и средства, в т.ч. на информация, текущи операции и интереси във връзка с взаимодействието с български и чужди специални служби.] 

Продължаващите и задълбочаващи се конфликти и свързаните с тях рискове и заплахи мотивират фокуса на ДАНС през 2025 г. върху оценката на мерките за готовност за работа при кризи и върху контрола за тяхното прилагане, в т.ч. по отношение защитата на класифицираната информация. В тази връзка са осъществени мониторинг за идентифициране на съществуващи и потенциални уязвимости и контролни и методически функции за отстраняването на проблеми, в т.ч. касаещи изготвянето и актуализирането на военновременните планове на български ведомства.
При изпълнение на контролните функции по защита на класифицираната информация в организационни единици през 2025 г. от ДАНС са извършени 207 планови и инцидентни проверки, при които са дадени 1457 предписания за предприемането на организационно-технически мерки за подобряване на защитата на класифицираната информация. Образувани са 9 прокурорски проверки и 1 досъдебно производство по Глава дванадесета, Раздел І от Наказателния кодекс. 
В качеството си на проучващ орган ДАНС е издала 12 560 разрешения за достъп до класифицирана информация и 75 удостоверения за сигурност на юридически лица за сключването или изпълнението на договори, свързани с достъп до класифицирана информация. В рамките на осъществявания контрол за надеждност, през 2025 г. от ДАНС, на съответните законови основания, са отнети 20 разрешения за достъп до класифицирана информация. За установени в хода на проучването факти и обстоятелства са постановени 21 отказа за издаване на разрешение за достъп до класифицирана информация на лица, неотговарящи на изискванията на Закона за защита на класифицираната информация. 
През 2025 г. по линия на криптографската сигурност са дадени 87 указания на 18 организационни единици. Издадени са 177 сертификата за сигурност на комуникационни и информационни системи, от които 128 за определен период от време. Стартирани са 232 процедури по акредитиране на комуникационни и информационни системи. Въведени са в експлоатация 239 точки от криптографски мрежи.

1. [bookmark: _Toc192586010][bookmark: _Toc227068387]Международна търговия с оръжия и изделия или технологии с двойна употреба. Производство, съхранение и разпространение на оръжия за масово унищожение
[bookmark: _Toc227068388]1. Среда на сигурност
В условия на продължаваща геополитическа конфронтация в глобален и регионален план, през 2025 г. остава тенденцията за нарастване на броя на разгърнатите ядрени оръжия. Отмяната на ключови споразумения за контрол и възпиране и непрозрачните действия на някои държави намаляват възможностите за оценка на общия им брой в световен мащаб, който според отделни изследователски центрове продължава да се свива[footnoteRef:18]. През 2025 г. се интензифицират тестовете на нови образци, демонстрацията на нововъведени системи и декларациите за възобновяване на ядрените опити, което изостря стратегическата комуникация. Отделни режими продължават да развиват програмите си за оръжия за масово унищожаване, да си сътрудничат и да изграждат самостоятелни пролифераторски мрежи за заобикаляне на въвежданите санкции и търговски и технологични ограничения. През 2025 г. химическите, биологичните, радиологичните и ядрените оръжия остават обект на интерес за терористични/екстремистки структури, но рискът за придобиването и използването им продължава да се оценява като малък. Остава възможността от незаконно разпространение на въоръжение и други общоопасни средства, намиращи се в зони на конфликт. Бойните действия в близост до ядрени съоръжения продължават да създават рискове, в т.ч. за трансгранични замърсявания. [18:  Според доклад на Международния институт за изследвания на мира в Стокхолм за 2025 г. намаляването на общия брой атомни оръжия е в резултат на свалянето от въоръжение на технически остарели бойни глави.] 

Новите технологии не спират да променят средата на сигурност поради възможността за преодоляване на технологични и нормативни бариери за снабдяване и позволяват разработване на нови общоопасни средства. През 2025 г. нараства съдържанието в интернет относно производство на взривни вещества и оръжия. 
През 2025 г. България продължава стриктно да изпълнява политиките за експортен контрол на продукти, свързани с отбраната, и изделия или технологии с двойна употреба, приети от Съвета за сигурност на Организацията на обединените нации, Европейския съюз и Организацията за сигурност и сътрудничество в Европа. Прилаган е комплекс от мерки за надеждност на оръжейните доставки в региони с повишен риск. През 2025 г. продължават обвиненията от чуждестранни субекти, неправителствени организации и медии за възможно използване на българско оръжие в конфликтни зони от екстремистки структури, в т.ч. в рамките на хибридни операции за дискредитиране на българската експорт-контролна система и отбранителната ни индустрия. 
Интензивната производствена дейност усилва риска от възникване на инциденти в оръжейното производство. Основните фактори са с траен характер и са свързани с неспазване на условията за безопасност на труда, липса на приемственост и недостатъчна квалификация на кадрите, занижен качествен контрол и др. През периода при инцидент (03.07.2025 г.) в цех за нитроглицерин в завод 3 на „Арсенал“ АД – Казанлък загива работник, а друг е ранен. 
Остават актуални уязвимостите при съхранението и използването на опасни вещества и дефицитите при осигуряването на дейността на държавните институции, отговарящи за действия при радиационно замърсяване и контрола и превенцията на опасни заразни вещества и заболявания.

[bookmark: _Toc227068389]2. Мерки за противодействие на рисковете и заплахите[footnoteRef:19] [19:  При посочване на извършените действия са отчетени разпоредбите на Закона за защита на класифицираната информация, чл. 198 от Наказателно-процесуалния кодекс, както и всички съображения, касаещи защитата на оперативни способи и средства, в т.ч. на информация, текущи операции и интереси във връзка с взаимодействието с български и чужди специални служби.] 

През 2025 г. ДАНС е изпълнявала комплекс от мероприятия за придобиване на изпреварваща информация, превенция на рисковете и контрол на процесите, като противодействието е осъществявано самостоятелно и във взаимодействие със съюзнически и партньорски служби. В координация с компетентните ведомства е засилен контролът, а при необходимост е ограничаван и достъпът до производствени помещения и складове, в които се съхраняват продукти, свързани с отбраната, опасни химически вещества и източници с йонизиращо лечение. Посредством  функциониращия в ДАНС Национален координационен център по контрапролиферация е извършван обмен на информация с български институции и съюзнически служби на други държави от Европейския съюз и НАТО. По информация на Агенцията през 2025 г. е отнето пребиваването на 2-ма чужди граждани за подпомагане на руската военна индустрия чрез доставки на авиационни компоненти и друга продукция, използвана от Русия във войната с Украйна. 

За противодействие на незаконната международна търговия с оръжие и изделия и технологии с двойна употреба, през 2025 г. ДАНС е изпълнявала ангажиментите си в рамките на Междуведомствената комисия за експортен контрол и неразпространение на оръжия за масово унищожение. В резултат на придобиваната информация и с цел превенция на идентифицирания риск в рамките на Комисията са предприети действия за: отказ на сделки с продукти, свързани с отбраната, за страни с наложено оръжейно ембарго; временно спиране на разрешения за износ за потребители в отделни страни с цел проверка на данни; отсрочване на експортни операции за извършване на верификация по дипломатически път на автентичността на сертификата за краен потребител; отлагане на  износи на оръжие до извършване на проверка с цел получаване на допълнителни гаранции за надеждността на сделките и участниците/посредниците в нея. През 2025 г. във взаимодействие с партньорски служби е пресечена схема с организатор български гражданин, който е задържан в Испания и е екстрадиран в САЩ. По нея е предвидено доставка на военна продукция за мексиканския наркокартел „Халиско Нуева Генарасион“, обявен от САЩ за терористична организация. Сделката е прикрита като за легитимен краен потребител е посочена африканска страна.
През 2025 г. по данни и предложение на ДАНС:
· са образувани 6 досъдебни производства за незаконна външнотърговска дейност;
· на 1 дружество е отнето издаденото индивидуално разрешение за износ за страна от Африка поради отчетен повишен риск от последващ незаконен реекспорт;
· на 2 дружества е спряно действието на лицензите за износ и внос и на удостоверенията за регистрация за трансфер на продукти, свързани с отбраната, поради износ на оръжие към нелегитимни крайни потребители;
· на 3 юридически лица е спрян лицензът, а на 2 – валидността на удостоверението за трансфер, до отстраняване на нарушенията по Закона за експортния контрол на оръжия и изделия и технологии с двойна употреба.

В изпълнение на контролната и превантивната си функция през 2025 г. Агенцията е предоставила по компетентност 1473 становища  за сделки с продукти, свързани с отбраната, и 175 становища за сделки за дейности с изделия и технологии с двойна употреба. ДАНС е съгласувала с Министерството на отбраната 28 сертификата за краен потребител за нуждите на Въоръжените сили. Агенцията е предоставила 22 становища по компетентност за издаване на разрешения за производство на оръжие, боеприпаси и взривни вещества на дружества, притежаващи лиценз. Осъществени са 3 проверки за проследяване на продукти, свързани с отбраната, с предполагаем български произход, документирани от Комитета на Съвета за сигурност на Организацията на обединените нации по санкциите и от организацията Conflict Armament Research. Проучени са голям брой лица за надеждност и издаване на удостоверителен документ съгласно чл. 14, ал. 1, т. 4  от Закона за експортния контрол на продукти, свързани с отбраната, и изделия и технологии с двойна употреба. В резултат са предоставени 390 становища. 
През 2025 г. продължава активното взаимодействие със съюзнически и партньорски служби по конкретни проекти. Агенцията е изпълнявала и ангажиментите си като национален координатор към съветническата група на Европейската комисия по въпросите на заплахите, свързани с използването на химически, биологични, радиологични и ядрени материали (CBRN Advisory Group).

През 2025 г. изпълнението на държавната политика по превенция и противодействие на посегателства, насочени срещу националните интереси, и реализирането на мисията и управленската визия на ДАНС са организирани в съответствие с годишния План за дейността на ДАНС, който е разработен на базата на национални планове, стратегически документи и политики, касаещи националната сигурност, предвидените по закон компетенции на Агенцията и с характеристиките и тенденциите в развитието на средата на сигурност. При организацията и осъществяването на дейността са отчитани както изведените при анализа за 2024 г. рискове за националната сигурност по направления на противодействие, така и последващите изменения на средата през 2025 г. Изпълнението на всички задачи е осъществено в рамките на предвидените по закон функции на органите на ДАНС при спазване на Конституцията, законите и международните договори, по които Република България е страна, при зачитане и гарантиране на правата на човека и основните свободи, защита на информацията и на източниците за придобиването ѝ, както и при прилагане на професионални стандарти за обективност, безпристрастност и политически неутралитет. 
Значим елемент в организацията на управленските процеси е изготвената през 2025 г. нова Стратегия за управление на риска в ДАНС, в която са съобразени Указанията на Министерството на финансите за управление на риска в организациите от публичния сектор, както и по-добре са дефинирани и разграничени ролите на различните управленски нива. Целта е прилагане на единен подход, включващ идентифициране, оценяване и контролиране на рисковете, които биха повлияли негативно върху постигане на целите на Агенцията. В изпълнение на Стратегията са разработени годишен Риск-регистър на ДАНС за 2025 г., както и Доклад за състоянието на управлението на риска, ведно с предложения за оптимизиране на оперативните дейности и административните процеси.
Човешките ресурси остават критичен стратегически актив на ДАНС и основен фактор за ефективно изпълнение на законовите функции и задачи на Агенцията. В тази връзка на всички управленски нива през 2025 г. са полагани системни усилия за: привличане, задържане и развитие на кадри с необходимите знания и умения, съответстващи на високите отговорности и стандарти на работата и на актуалните потребности на организацията; надграждане на експертния капацитет на състава чрез различни форми на професионална подготовка; мотивиране и обективно оценяване на служителите според индивидуалния им принос.
За кадровото и професионалното развитие на служителите са осигурени равнопоставени условия, като определящи са личните качества и умения, компетентността, мотивацията, инициативността и постигнатите резултати. Мъжете и жените (в съотношение 61%:39%) са представени във всички видове дейност и заемат експертни и ръководни длъжности в структурните звена в Агенцията.
През 2025 г. системните управленски действия за обновяване персонала на ДАНС налагат като приоритет осигуряването на качествено обучение на новоназначените служители съобразно спецификата на извършваната дейност, наред с потребността от непрекъснато надграждане на професионалната квалификация на целия състав. Предвид обективната продължителност на процеса на пълноценно навлизане в работата по структурни звена е поддържано оптимално съотношение между новоназначени кадри и служители с опит, което позволява приемственост и запазване на високо ниво на общата професионална експертиза и способностите на Агенцията за адекватен отговор на съвременните рискове и заплахи за националната сигурност.
През 2025 г. в ДАНС са организирани различни форми за професионално обучение и актуализация на професионалната квалификация, като са използвани собственият капацитет на Агенцията, привлечени експерти, представители на академичната общност и възможностите за обмен на опит, предоставяни от съюзнически служби. Значима роля за поддържане и развитие на експертни знания и умения имат наставничеството и прилаганата организация за осъществяване на професионална подготовка без откъсване от работа. При тези два инструмента са използвани форми и методи, които са съобразени и съвместими с ежедневната дейност на служителите. 
Финансово-стопанските дейности в ДАНС през 2025 г. са организирани и изпълнявани при стриктно спазване на законовите, подзаконовите и вътрешноведомствените актове. Осъществяван е текущ и последващ контрол върху всички извършвани стопански операции при строго спазване на бюджетната дисциплина. В изпълнение на Закона за публичните финанси, Закона за държавния бюджет на Република България за 2025 г., нормативни актове на Министерския съвет и указания на Министерството на финансите, в съответните срокове са изготвени и изпратени до компетентните държавни органи изискваните финансови отчети, справки, информация и други документи. 
През 2025 г. ефективно функционира системата за вътрешен контрол в ДАНС, включваща комплекс от мерки, предприемани по закон и по разпореждане на ръководството, и насочени към гарантиране на законност и целесъобразност на действията, поддържане на дисциплина, лоялност и интегритет на служителите, ефективно организиране на работните процеси с цел изпълнение на поставените задачи. Системата е самоусъвършенстваща се, като се надгражда на база оценка на работни процедури и идентифицирани добри практики. 
Вътрешноведомственият контрол в Агенцията е организиран в съответствие със задачите и дейностите от ЗДАНС, Правилника за прилагане на ЗДАНС, действащия през 2025 г. Закон за противодействие на корупцията, Закона за защита на лицата, подаващи сигнали или публично оповестяващи информация за нарушения, и относимите вътрешнослужебни актове. Основните насоки, съобразени и с целите в Плана за дейността на ДАНС за 2025 г., са за осъществяване на превантивна дейност и повишаване ефективността на текущия и последващия контрол, в т.ч. чрез прилагане на унифициран подход за надзор по спазване на нормативната уредба и актовете на председателя на Агенцията. За повишаване на професионалната си квалификация служители на звеното по вътрешен контрол са преминали курс за обучители на тема „Антикорупция“ и обучение по прилагането за Закона за защита на лицата, подаващи сигнали или публично оповестяващи информация за нарушения.
В изпълнение на Националната стратегия за превенция и противодействие на корупцията в Република България 2021 – 2027 г., в ДАНС е актуализирана оценката на възможните корупционни рискове, пряко или косвено свързани с изпълняваните дейности и функционалните задължения на Агенцията, като е разработен Антикорупционен план за 
2025 г. и впоследствие е упражняван контрол за прилагането на заложените в него мерки за управление на изведените рискове.
През периода са изготвени и утвърдени нови „Правила за вътрешно подаване на сигнали по Закона за защита на лицата, подаващи сигнали или публично оповестяващи информация за нарушения и последващи действия по тях“, които са в съответствие с последните изменения на закона[footnoteRef:20]. В рамките на създадената организация по прилагане на закона се поддържа национална телефонна линия и електронна поща за приемане на сигнали за нарушения.  [20:  „Държавен вестник“, бр. 38/09.05.2025 г.] 

През 2025 г. стриктно са прилагани и разпоредбите на Закона за противодействие на корупцията (отм. през 2026 г.), в т.ч. за деклариране от служителите на несъвместимост, имущество и интереси по смисъла на същия закон и за упражняване на контрол по отношение спазването на регламентирания срок за подаване на декларациите за несъвместимост и достоверността на декларираните факти. 
Със средствата и методите на вътрешния контрол през 2025 г. е прилаган систематичен надзор по спазване на нормативната и вътрешнослужебната уредба. Предприети са конкретни действия за превенция и недопускане на слабости и нарушения. За установените уязвимости, дисциплинарни нарушения и произшествия своевременно и на съответните законови основания са предприемани дисциплинарни и/или административно-наказателни мерки. През 2025 г. на базата на анализа на резултатите от вътрешния контрол са направени предложения за оптимизиране на вътрешната организация, отстраняване на констатирани слабости по направления на дейност и за повишаване на общата ефективност на работата.
През 2025 г. органите на Агенцията са извършвали оперативно-издирвателна и оперативно-техническа дейност при спазване на Конституцията и законите, зачитане на правата и свободите на гражданите и тяхното достойнство и прилагане на принципа на конспиративност при съчетаване на гласни и негласни методи и средства. Изграждани и развивани са необходимите способности за наблюдение, разкриване, противодействие, предотвратяване и пресичане на замислени, подготвяни или осъществявани посегателства срещу националната сигурност. За изпълнение на тази задача активно е осъществявана координация и взаимодействие с Прокуратурата на Република България, други служби от системата за защита на националната сигурност и обществения ред, министерства и ведомства, органи на местната власт. В рамките на Агенцията ефективно е прилагана въведената система за наблюдение на основни параметри и статистически показатели за състоянието на работните процеси, като регулярният анализ дава възможност за своевременно набелязване на конкретни управленски мерки. В текущ порядък въз основа на анализ и оценка на актуалната среда на сигурност, приоритетите на работа и наличните ресурси са предприемани действия за оптимизация на оперативното стопанство и подобряване на ефективността.
Динамиката на външната и вътрешната среда на сигурност през 2025 г. наложи проактивен подход при изпълнение на информационната функция на ДАНС. Ресурсите на Агенцията са насочени към систематично придобиване на актуална, обективна и достоверна информация, която е използвана за изготвяне и своевременно предоставяне на информационни, аналитични и прогностични материали на висшите органи на държавната власт и на други външни потребители по компетентност. По този начин Агенцията е изпълнявала ключовите си задачи за сканиране на хоризонта, ранно предупреждение и ситуационно осведомяване с цел подпомагане процеса по вземане на решения и предприемане на конкретни управленски действия за защита на националната сигурност. На ръководството на държавата и на потребители в изпълнителната власт по компетентност своевременно са предоставяни информационно-аналитични материали, тематично покриващи целия спектър от законови задачи на Агенцията. При разработването на разузнавателни продукти до външни потребители са отчитани специфичните приоритети, заложени в Плана за дейността на ДАНС през 2025 г., актуалните процеси в средата на сигурност и изискванията на предвидените по закон потребители. 
Способностите на Агенцията за адекватно информационно обезпечаване и анализ на актуалните процеси обуславят за поредна година много висока интензивност на участията на ДАНС в различни национални формати на стратегическо ниво, както и по линия на парламентарния контрол. В тази връзка Агенцията е предоставила съобразно своята компетентност анализи, позиции и информация в рамките на над 40 участия и изслушвания[footnoteRef:21] и е отговорила писмено на постъпили запитвания и сигнали от парламентарни комисии и отделни народни представители.  [21:  В т.ч. в заседания на Консултативния съвет по национална сигурност при президента на Република България, Съвета по сигурността към Министерския съвет, други национални формати, изслушвания в парламентарни комисии и в пленарната зала в Народното събрание.] 

Предвид широката експертиза на Агенцията нейни представители са взели участие и в множество междуведомствени комисии, щабове и работни групи за решаване на конкретни задачи, създаване на организация или предлагане на законодателни изменения за отстраняване на установени дефицити в нормативната уредба.
През 2025 г. осъществяваната от ДАНС контролна и съгласувателна дейност е насочена към идентифициране и оценка на рисковете за националната сигурност, осъществяване на превенция и минимизиране на евентуални негативни последици. Обемът на задачите, възложени на Агенцията в множество нормативни актове, нараства ежегодно и за изпълнението им се заделя значителен човешки ресурс и административен потенциал. Законовоустановените контролни функции касаят: 
· пребиваването на чужденци в Република България; 
· противодействието на тероризма;
· прилагането на мерките срещу изпирането на пари и срещу финансирането на тероризма; 
· защитата на класифицираната информация; 
· експортните режими за продукти, свързани с отбраната, и за изделия и технологии с възможна двойна употреба; 
· сигурността на стратегическите обекти и дейности;
· сигурността в структури от системата на отбраната. 
В рамките на контролната дейност през 2025 г. органите на ДАНС са проучили общо 366 185 лица (увеличение с 31,30% в сравнение с 2024 г.) и 1661 сделки (нарастване с 13,22%) и са осъществили 1383 проверки[footnoteRef:22] (ръст с 5,09%). За установените нередности са издавани задължителни предписания и разпореждания, и актове за установяване на административно нарушение, въз основа на които са връчени наказателни постановления и предупреждения. Наред с това в изпълнение на задълженията си по определени закони[footnoteRef:23] Агенцията е осъществявала и активна методическа функция, като в тази връзка през 
2025 г. са проведени общо 308 обучения на 4286 лица. [22:  Средно на работен ден през 2025 г. са проучвани по 1476 лица и 6,7 сделки и са извършвани по 5,6 проверки по компетентност.]  [23:  Например по Закона за мерките срещу изпирането на пари и Закона за защита на класифицираната информация.] 

Спрямо 46 лица, чиято дейност представлява заплаха за националната сигурност, през 2025 г. със заповеди на председателя на ДАНС са наложени принудителни административни мерки по Закона за чужденците в Република България и по Закона за влизането, пребиваването и напускането на Република България на гражданите на Европейския съюз и членовете на техните семейства. По подадена от ДАНС информация органи на Министерството на вътрешните работи са наложили принудителни административни мерки по Закона за чужденците в Република България на 3 лица. Агенцията е направила предложения за включване на 176 лица в масива на нежеланите в страната чужденци[footnoteRef:24].  [24:  На основание чл. 21а, ал. 1 от Закона за чужденците в Република България и чл. 41 ал. 1, т. 2 от ЗДАНС.] 

На база на законовите си правомощия ДАНС е осъществила и превантивна дейност чрез отправяне на предупреждения[footnoteRef:25] на лица, за които има достатъчно данни да се предполага, че ще извършат престъпни или други действия, застрашаващи националната сигурност. [25:  На основание чл. 128, ал. 1 от ЗДАНС.] 

Ръст се отбелязва и при осъществяване на регламентираните в редица закони съгласувателни функции на Агенцията. През 2025 г. ДАНС е изготвила и изпратила общо 29 082 становища в рамките на своята компетентност[footnoteRef:26]. Допълнително по редица преписки са осъществени вътрешноведомствени съгласувателни процедури, без да е изготвян изричен писмен отговор до външния адресат (при нормативна възможност за „мълчаливо съгласие“ и преценка за спестяване на административен ресурс). [26:  Средно на работен ден през 2025 г. са предоставени 117,3 становища по компетентност.] 



През 2025 г. значим ресурс на Агенцията е отделян и за изпълнение на вменените ѝ чрез закон задължения като: 
· Орган по осигуряване и прилагане на специални разузнавателни средства. Тази дейност е извършвана при стриктно спазване на нормативните и вътрешнослужебните актове, както и на указанията на компетентните контролни органи по закон. В Агенцията е въведена и строга вътрешна организация за системен контрол на процедурите;
· национален Орган по акредитиране на комуникационните и информационните системи, в които се създава, обработва, ползва, съхранява и обменя класифицирана информация в електронна форма, в т.ч. такава на Европейския съюз и НАТО. Изпълнени са дейности по координиране и контролиране на контрамерките по TEMPEST[footnoteRef:27] (в т.ч. зониране на помещения и сгради и измервания на използваните технически средства), извършвани са комплексни оценки на сигурността и е осъществяван контрол за изпълнението на задължителните общи условия за сигурност на комуникационните и информационните системи за класифицирана информация, издадени са сертификати за сигурност на комуникационни и информационни системи; [27:  Изследване, изучаване и контрол на компрометиращите електромагнитни излъчвания и контрамерките за тяхното потискане и ограничаване.] 

· Орган по криптографска сигурност. Прилагана е националната политика по криптографска сигурност на класифицираната информация, оценявани и разработвани са криптографски алгоритми и средства за криптографска сигурност, произведени са и разпределени криптографски ключове, извършвана е комплексна оценка на сигурността при въвеждане в експлоатация на криптографски мрежи и е осъществяван контрол, координирано и контролирано е производството и вносът на средства за криптографска защита на класифицирана информация, осъществявано е обучение в областта на криптографската сигурност. Оказвана е експертна помощ на организационни единици при организирането на мрежи за криптографска защита на класифицирана информация на Европейския съюз и НАТО, както и при изготвянето на криптопланове за сигурността на използваните криптографски средства и материали в тези мрежи;
· Орган по развитието и експлоатацията на Единната защитена комуникационно-информационна система и Единната криптографска мрежа за електронни комуникации и обмен на служебна кореспонденция между структурите на държавното управление на Република България и задграничните ѝ представителства. В изпълнение на тези функции ДАНС е организирала, експлоатирала, обслужвала и развивала комуникационните системи и е осигурявала непрекъсната връзка и комуникационно и техническо обезпечаване между организационни единици в страната и задграничните представителства на Република България. Администрирани са и са поддържани точките на присъствие на европейските мрежи за обмен на класифицирана информация;
· структура, осъществяваща оперативен контрол на националния радиочестотен спектър с цел разкриване и предотвратяване на използването му срещу сигурността на страната или в нарушение на законите;
· орган за специализиран контрол по чл. 13 от Закона за безопасно използване на ядрена енергия с правомощия по изготвяне и съгласуване на оценки на заплахите и осъществяване на специфична контролна и съгласувателна дейност по реда на закона.
Изпълнявани са и законовите задачи на ситуирани в Агенцията специфични структури, в т.ч.: 
· Специализирана административна дирекция „Финансово разузнаване“ – Финансово-разузнавателното звено на Република България по смисъла на чл. 32 от Директива (ЕС) 2015/849 на Европейския парламент и на Съвета[footnoteRef:28]. Звеното има оперативна самостоятелност и автономност. През 2025 г. структурата изпълнява законовите си правомощия за получаване, съхраняване, проучване, анализиране и разкриване на информация, постъпила при условията и по реда на Закона за мерките срещу изпирането на пари и Закона за мерките срещу финансирането на тероризма и разпространението на оръжия за масово унищожение. Работата на Дирекцията е насочена и към осъществяване на контрол по спазване на превантивното законодателство срещу изпиране на пари, финансиране на тероризма и разпространението на оръжия за масово унищожение. На интернет страницата на ДАНС се публикуват годишните доклади за дейността на Специализирана административна дирекция „Финансово разузнаване“, резултати от Националната оценка на риска, указания за прилагане на мерките срещу изпирането на пари и финансирането на тероризма и на разпространението на оръжия за масово унищожение, резултати от контролната дейност на Звеното (наложени санкции и глоби на задължени лица), както и други информативни материали; [28:  Директива (ЕС) 2015/849 на Европейския парламент и на Съвета от 20.05.2015 г. за предотвратяване използването на финансовата система за целите на изпирането на пари и финансирането на тероризма, за изменение на Регламент (ЕС) 648/2012 на Европейския парламент и на Съвета и за отмяна на Директива 2005/60/ЕО на Европейския парламент и на Съвета и на Директива 2006/70/ЕО на Комисията.] 

· Национален контратерористичен център, който представлява единна национална платформа за събиране, обработване и обмен на информация в денонощен режим с цел разкриване, предотвратяване и пресичане на заплахи, свързани с тероризъм, насилствен екстремизъм и радикализация. Като водещ национален орган за предотвратяване и противодействие на тероризма, през 2025 г. Центърът е осъществявал координация и взаимодействие между компетентните национални структури, както и активно сътрудничество с партньорски служби, ангажирани с контратероризъм, във всички страни от Европейския съюз и НАТО. Осъществявано е системно наблюдение за установяване на активност за разпространение на радикални послания. Извършван е анализ и оценка на терористичната заплаха за конкретни обекти и лица на национално, областно и общинско ниво въз основа на получената информация; 
· Национално звено за получаване и обработване на резервационни данни на пътниците в Република България, превозвани по въздух. Структурата функционира в режим 24/7, като събира по автоматизиран начин и обработва резервационни данни за пътниците, превозвани по въздух, както и данни за екипажите на въздухоплавателните средства. Това позволява оценка на пътуващите преди обявеното време за тяхното пристигане или заминаване, като данните са предоставяни на съответните компетентни органи в страната за извършване на последваща проверка за установяване на съпричастност към тероризъм или други тежки престъпления. През 2025 г. е осъществяван и активен двустранен информационен обмен в оперативен порядък със съответните звена на държавите – членки на Европейския съюз, и други партньори, както и сътрудничество в рамките на многостранни специализирани формати и работни групи и срещи на ниво Европейска комисия по въпроси, свързани с обработката на резервационни данни;
· Национален координационен център по контрапролиферация, създаден по силата на Постановление № 50/01.03.2012 г. на Министерския съвет.  През 2025 г. Центърът е извършвал проверки и информационен обмен и взаимодействие с компетентните български ведомства и партньорски служби с цел защита на националната сигурност от заплахи, свързани с разпространението на оръжия за масово унищожение, и в изпълнение на международните ангажименти на страната в тази сфера; 
· [bookmark: to_paragraph_id46024038]Център за мониторинг и реакция на инциденти със значително увреждащо въздействие върху комуникационните и информационните системи на стратегическите обекти и дейности, които са от значение за националната сигурност, създаден за изпълнение на законовите задължения на ДАНС по чл. 15 от Закона за киберсигурност. Информационната система на Центъра позволява непрекъснат мониторинг, събиране, обработка и анализ на информация за събития и инциденти, свързани с киберсигурността на информационните системи на стратегически обекти, както и цялостна оценка на информационната им защита. При установяване на аномални активности или деструктивни процеси е осъществявана своевременна координация със засегнатите обекти и са предприемани необходимите действия за проверка и установяване на източници на евентуални злонамерени действия. 
През 2025 г. продължава високият интензитет на двустранното и многостранното международно сътрудничество на ДАНС, включващо партньорство и организационни ангажименти в рамките на членството в редица международни и регионални организации и форуми на специални служби, информационен обмен и провеждане на съвместни операции. Това е функция както на динамиката на средата на сигурност, така и на проактивния подход на Агенцията за разширяване на обема и повишаване полезността на обмена на аналитична и конкретна оперативна информация, на сътрудничеството с партньорите и поемането на нови ангажименти. Устойчиви контакти на експертно и ръководно ниво и интензивно оперативно взаимодействие се поддържат както със съюзниците от Европейския съюз и НАТО, така и със структури за разузнаване и сигурност на държави от Балканите и Централна и Западна Европа. Това допринася за идентифициране и своевременна реакция на рисковете и  предизвикателствата в средата на сигурност и за задълбочаване на текущото оперативно сътрудничество.
Важна гаранция за законосъобразност и обективност при осъществяване на правомощията на ДАНС и при оценката на ефективността от работата ѝ е предвиденият по закон външен контрол[footnoteRef:29], който осигурява в необходимата степен прозрачност и отчетност на дейностите на Агенцията. През 2025 г. са прилагани всички форми на външен контрол: парламентарен, административен, съдебен и граждански. В изпълнение на разпоредбите на чл. 132, ал. 3 от ЗДАНС и чл. 22, ал. 3 от Закона за управление и функциониране на системата за защита на националната сигурност в Министерския съвет е внесен Годишен доклад за дейността на ДАНС за 2024 г., отчитащ всички аспекти и основните резултати. Работата на Агенцията е представена и на обществеността чрез публикуване на сайтовете на Министерския съвет и на ДАНС на некласифициран вариант на доклада за 2024 г., изготвен в изпълнение на разпоредбите на чл. 22, ал. 5 от Закона за управление и функциониране на системата за защита на националната сигурност.  [29:  Съгласно чл. 3, ал. 2 от ЗДАНС, контрол върху дейностите на Агенцията се упражнява от предвидените в Конституцията и в този закон органи. В чл. 21 от Закона за управление и функциониране на системата за защита на националната сигурност е указано, че върху дейностите и органите за защита за националната сигурност, сред които е и ДАНС, се осъществява парламентарен, административен, съдебен и граждански контрол.] 

В рамките на парламентарния контрол през 2025 г. са изготвени своевременно отговори по компетентност (справки, становища, писма) на запитвания от комисии в Народното събрание и отделни народни представители. Парламентарен контрол е осъществяван и чрез изслушването на ръководството и други представители на ДАНС в пленарната зала и заседания на ресорната[footnoteRef:30] и на други постоянни и временни парламентарни комисии. На ресорната комисия са предоставени данни за изпълнение на разпоредбите на Закона за специалните разузнавателни средства и Закона за електронните съобщения.  [30:  Комисия за контрол над службите за сигурност, прилагането и използването на специалните разузнавателни средства и достъпа до данните по Закона за електронните съобщения.] 

От страна на съдебната власт е осъществяван текущ контрол върху оперативно-издирвателната дейност на ДАНС по отношение на законността при искането и прилагането на специални разузнавателни средства и при искането за предоставяне на трафични данни от предприятията, предоставящи обществени електронни съобщителни мрежи и/или услуги. Съдебен контрол е осъществяван и върху издавани от органи на Агенцията административни актове предвид законовата възможност на гражданите и юридическите лица да обжалват по реда на Административно-процесуалния кодекс актовете, които ги засягат. 
През 2025 г. Националното бюро за контрол на специалните разузнавателни средства е осъществило законовите си правомощия спрямо ДАНС за контрол и наблюдение на процедурите по разрешаване, прилагане и използване на специални разузнавателни средства (СРС), съхраняването и унищожаването на информацията, получена чрез СРС, за защита на правата и свободите на гражданите срещу незаконосъобразното използване на СРС. Съгласно законовите изисквания Агенцията е предоставила обобщени данни за 2024 г. и информация по въпроси, касаещи процедурите за прилагане и използване на СРС от структурните звена на Агенцията. В изпълнение на функционалните си задължения Бюрото е извършило и проверки в Агенцията, във връзка с което своевременно е предоставяна поисканата за целите на контрола информация.
Като част от външния контрол по линия на управлението на финансите през април 2025 г. от Сметната палата е извършен финансов одит[footnoteRef:31] на Годишния финансов отчет на ДАНС за 2024 г. Проверката е приключила с оценка, че отчетът дава вярна и честна представа за финансовото състояние на Агенцията, за финансовите резултати от дейността и паричните потоци за годината и е в съответствие с приложимата обща рамка за финансово отчитане в публичния сектор. Одитният доклад е приет с Решение на Сметната палата. [31:  На основание чл. 54, ал. 7 от Закона за Сметната палата, във връзка с изпълнението на Програмата за одитната дейност на Сметната палата на Република България за 2025 г.] 

ДАНС е обект и на активен граждански и обществен контрол. За улесняване и ускоряване на взаимодействието с гражданите се поддържат отворени различни канали за комуникация, в т.ч. електронни. Статистическите данни показват трайно висок интерес и обществени очаквания към дейността на Агенцията. През 2025 г. са постъпили общо 855 предложения и сигнали от граждани, организации, държавни органи и други по реда на чл. 6а от Закона за ДАНС и Наредба[footnoteRef:32] № I-5/26.09.2018 г. След извършен анализ на регистрираните материали без движение са оставени 43 бр. Към 31.12.2025 г. общо 584 сигнала и предложения са отработени и приключени. От тях 338 бр. са препратени към други институции по компетентност на основание чл. 6, ал. 1 от Наредбата, за което са уведомени и подателите (в част от случаите препращането е след осъществени от ДАНС действия по проверка на твърденията в материалите, която е показала липса на рискове и заплахи за националната сигурност, но относимост към други ведомства). Другите 246 сигнала и предложения са отработени изцяло от органите на ДАНС и приключени с изготвяне на отговори до подателите (уведомления по чл. 20 от Наредбата). [32:  Наредба № I-5/26.09.2018 г. за организацията на работата по постъпилите в ДАНС предложения и сигнали.] 

Допълнително на официалния телефон и имейла на ДАНС са приети 424 телефонни обаждания и 68 електронни писма[footnoteRef:33] от институции, юридически лица, представители на медии и граждани. На част от запитванията е отговорено по установения ред, други са насочени по компетентност към различни институции.   [33:  В посочения брой не е включено взаимодействието чрез други, профилирани електронни канали за комуникация (например на национални точки за контакт по определени направления на работа и национални центрове, ситуирани в ДАНС).] 

Изпълнявайки задълженията си по Закона за достъп до обществена информация (ЗДОИ), ДАНС регулярно публикува на институционалния си сайт актуални данни, отчетни доклади и други материали, които дават възможност на гражданите да си съставят собствено мнение относно работата на Агенцията. Стриктно се съблюдават законовите разпоредби за предоставяне на достъп до обществена информация. През 2025 г. в Агенцията са постъпили 32 заявления от субекти на правото на достъп до обществена информация. Без разглеждане са оставени 12 заявления поради неизпълнение на законовите изисквания. От останалите след разглеждане по 5 заявления е предоставен пълен достъп, по 2 – частичен достъп, по 6 е постановен отказ на основание различни разпоредби от ЗДОИ, 8 заявления са препратени към други органи на основание чл. 32, ал. 1 от ЗДОИ.



Граждански контрол спрямо ДАНС през 2025 г. е реализиран и чрез провеждането на обществени обсъждания като задължителен етап от процедури за промени в нормативната база, касаеща дейности на Агенцията. 

През 2026 г. Държавна агенция „Национална сигурност” ще продължи да работи в рамките на закона и въз основа на професионалните си ценности[footnoteRef:34] за изпълнение на мисията[footnoteRef:35] си и за реализацията на утвърдената визия за развитие[footnoteRef:36].  [34:  Приетите и споделени ценности в Агенцията са професионализъм, отговорност и безпристрастност, лоялност и интегритет, екипност и приемственост, лидерство.]  [35:  Защита на гражданите, националните интереси и държавността.]  [36:  Управленската визия на ръководния екип е ДАНС да се развива като устойчива, надеждна, ресурсно осигурена и адекватна на съвременните заплахи служба за сигурност, ползваща се с доверие и призната заради постиганите резултати и професионализма на служителите си.] 

Определените приоритети за работа през 2026 г. са включени в Плана за дейността на Държавна агенция „Национална сигурност”, изготвен и утвърден от министър-председателя на Република България съгласно чл. 7, ал. 2, т. 3 от Закона за управление и функциониране на системата за защита на националната сигурност. Те са изведени чрез анализ на съвкупността от фактори, процеси, явления и субекти, оказващи влияние върху средата на сигурност по направленията на противодействие на Агенцията и прогнози за развитието и поведението на елементите ѝ, и включват: 
1. Противодействие на чужди специални служби и посегателства, свързани с противоконституционна дейност и/или създаващи опасност за суверенитета, териториалната цялост на държавата и единството на нацията.
2. Защита на стратегически обекти и дейности, в т.ч. противодействие на деструктивни въздействия върху свързани с тях комуникационни и информационни системи. 
3. Защита на икономическата и финансовата сигурност на държавата. 
4. Противодействие на лица и групи, свързани с международен тероризъм и/или екстремизъм.
5. Превенция и противодействие на миграционни процеси с рисков потенциал за националната сигурност.
6. Противодействие на посегателства срещу Националната система за защита на класифицираната информация.
7. Недопускане осъществяването на нерегламентирана международна търговия с оръжия и изделия или технологии с двойна употреба, както и производство, съхранение, разпространение и използване на оръжия за масово унищожение. 
8. Наблюдение, разкриване, предотвратяване и пресичане на замислени, подготвяни или осъществявани посегателства срещу националната сигурност в Министерството на отбраната, структурите на пряко подчинение на министъра на отбраната, Българската армия и военни контингенти зад граница.
9. Противодействие на посегателства срещу екологичната сигурност. 
10. Обезпечаване на криптографска сигурност на класифицираната информация в Република България и на обменяната информация с дипломатическите и консулските ѝ представителства и оперативен контрол на националния радиочестотен спектър.
За 2026 г. по установения ред са определени и утвърдени специфични приоритети, обусловени от значими събития и процеси. Отчитайки възможностите за промяна в приоритетите и поява (в т.ч. инцидентна) на други рискове и заплахи, в Държавна агенция „Национална сигурност” е създадена организация за непрекъснат мониторинг и оценка на средата на сигурност, както и за изпълнение по компетентност на политиките в сферата на сигурността.

	21.04.2026 г.
гр. София
	ИФ ПРЕДСЕДАТЕЛ НА
ДЪРЖАВНА АГЕНЦИЯ
„НАЦИОНАЛНА СИГУРНОСТ”
...........................(П)...........................
(Деньо Денев)
 21.04.2026 г.
(Съгласно решение на МС № 338/28.05.2025 г.)



Обучения по линия на контраразузнавателната осведоменост

Брой обучения за таргет-групи	
2024 г.	2025 г.	30	93	Брой обучени лица	
2024 г.	2025 г.	750	2360	



Контролна и съгласувателна дейност на ДАНС

2024 г.	
Проучени лица	Проучени сделки	Осъществени проверки	Съгласувателни становища	278888	1467	1316	25092	2025 г.	
Проучени лица	Проучени сделки	Осъществени проверки	Съгласувателни становища	366185	1661	1383	29213	



Структура на отправените запитвания по линия на гражданския и обществен контрол спрямо ДАНС


постъпили сигнали и предложения	запитвания по телефон	запитвания по имейл	запитвания по ЗДОИ	други	855	424	68	32	10	

